Si Cyril Lucaris—Sarong Tawo na Nagpahalaga sa Biblia\nAn Torrengbantayan—Pag-aadalan na Edisyon | Pebrero 15, 2000\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Slovak Slovenian Sranantongo Swahili Thai Turkish Ukrainian Urdu Vietnamese Zulu\nAldaw kaidto nin tig-init kan 1638. An mga parasira sa Dagat nin Marmara harani sa Constantinople (Istanbul sa presenteng aldaw), an kabisera kan imperyong Otomano, nakilagan kan maheling an sarong bangkay na naglalatawlataw sa tubig. Kan siyasaton nindang marhay, naaraman nindang may makuring takot na an tinilok na bangkay iyo an ekumenikong patriarka nin Constantinople, an namamayo sa Iglesia Ortodokso. Ini an makaturotristeng katapusan ni Cyril Lucaris, sarong prominenteng personahe sa relihion kan ika-17 siglo.\nDAI nagin igo an lawig kan buhay ni Lucaris tanganing maheling an saiyang pangarap—an pagluwas nin sarong traduksion kan Kristianong Griegong Kasuratan sa pamilyar na Griego—na naotob. An saro pang pangarap ni Lucaris nungka man na naotob—an maheling an Iglesia Ortodokso na bumalik sa “ebanghelikong pagkasimple.” Siisay an tawong ini? Anong mga kaolangan an inatubang nia sa mga paghihingoang idto?\nNakubhanan sa Kadaihan nin Edukasyon\nSi Cyril Lucaris namundag kan 1572, sa okupado nin Venecia na Candia (ngonyan Iráklion), Creta. Huling igwa nin marahayon na mga talento, sia nag-adal sa Venecia asin Padua sa Italia dangan nagbiahe sa dakol na lugar sa nasyon na iyan asin sa iba pa. Huling nauyam na marhay sa pag-iriwal nin mga paksion sa laog kan iglesia asin naatraer sa mga mobimiento nin reporma sa Europa, puedeng nagduman sia sa Geneva, na kaidto impluwensiado nin Calvinismo.\nMantang nasa Polandia, naheling ni Lucaris na an mga Ortodokso duman, kapwa mga padi asin lego, nasa makamomondong marhay na kamugtakan sa espirituwal bilang resulta kan saindang kadaihan nin edukasyon. Duman sa Alejandria asin Constantinople, nahandal sia na manompongan na maski an mga pulpito—na duman ginigibo an pagbasa kan Kasuratan—hinale na sa nagkapirang simbahan!\nKan 1602, si Lucaris nagduman sa Alejandria, kun saen sia an suminalihid sa saiyang paryente, si Patriarka Melecio, sa puestong iyan. Dangan nagpoon siang makisuratan sa laen-laen na teologo sa Europa na may kaisipan na magreporma. Sa saro kan mga surat na idto, sinabi nia na an Iglesia Ortodokso nagpapadanay nin dakol na salang kaugalean. Sa iba pang mga surat, idinoon nia an pangangaipo na salidahan kan iglesia an superstisyon nin “ebanghelikong pagkasimple” asin magdepende solamente sa autoridad kan Kasuratan.\nNahandal man si Lucaris ta an espirituwal na autoridad kan mga Ama kan Iglesia ibinilang na kapantay kan sa mga tataramon ni Jesus asin kan mga apostol. “Dai ko na matios na pagdangogon an mga tawo na nagsasabing an mga komento nin tradisyon nin tawo kapantay kan Kasuratan sa autoridad,” an isinurat nia. (Mateo 15:6) Sinabi pa nia na, sa opinyon nia, an pagsamba sa imahen kapahapahamak. An pag-arang sa “mga santo,” sabi nia, sarong insulto sa Parapangoltanan, si Jesus.—1 Timoteo 2:5.\nIpinapabakal na Trono nin Pagkapatriarka\nAn mga ideyang iyan, kaiba an saiyang paghabo sa Iglesia Katolika Romana, nagbunga kan pagkaongis asin paglamag ki Lucaris kan mga Jesuita asin kan mga kabilang sa Iglesia Ortodokso na pabor sa pakikisaro sa mga Katoliko. Sa ibong kan oposisyon na iyan, kan 1620, si Lucaris inelehir bilang patriarka nin Constantinople. An patriarkado kan Iglesia Ortodokso kan panahon na idto sakop kan Imperyong Otomano. An gobyernong Otomano madaling haleon sa puesto an sarong patriarka asin salidahan iyan karibay nin bayad na kuarta.\nAn mga kaiwal ni Lucaris, sa pangenot an mga Jesuita saka an makapangyarihan sa gabos asin makatatakot na Congregatio de Propaganda Fide kan papa (Kongregasyon Para sa Pagpalakop kan Pagtubod), nagpadagos sa pagpakaraot asin pagpakana tumang sa saiya. “Sa paghingoang maotob an katuyohan na ini ginamit kan mga Jesuita an gabos na paagi—pandadaya, pagmisrepresentar, pambobola asin, orog sa gabos, pagsoborno, na iyo nanggad an pinakaepektibong armas tanganing makua an pabor kan mga estadista [na Otomano],” an sabi kan librong Kyrillos Loukaris. Bilang resulta, kan 1622, si Lucaris idinistiero sa isla nin Rodas, asin an puesto binakal ni Gregorio na taga Amasya sa kantidad na 20,000 na pirak na sinsilyo. Minsan siring, dai nakua ni Gregorio an ipinanugang kantidad, kaya si Antimo na taga Adrianople an nagbakal kan puesto, na nagdemitir man sana paghaloyhaloy. Makangangalas, si Lucaris ibinalik sa trono nin pagkapatriarka.\nDesidido si Lucaris na gamiton an bagong oportunidad na ini tanganing edukaron an Ortodoksong klero asin lego paagi sa pagpublikar nin sarong traduksion kan Biblia asin teolohikong mga pulyeto. Tanganing magibo ini, iinareglo nia na an sarong imprentahan darahon sa Constantinople sa irarom kan proteksion kan embahador nin Inglaterra. Minsan siring, kan mag-abot an imprentahan kan Hunyo 1627, an mga kaiwal ni Lucaris sinahotan sia nin paggamit kaiyan para sa politikal na mga katuyohan, asin sa kahurihurihi nahimo ninda na iparaot iyan. Kinaipuhan ngonyan ni Lucaris na gumamit nin mga imprentahan sa Geneva.\nSarong Traduksion kan Kristianong Kasuratan\nAn dakulaon na pagrespeto ni Lucaris sa Biblia asin sa kakayahan kaiyan na mag-edukar inanimar an saiyang kamawotan na gibohon an mga tataramon kaiyan na mas madaling masabotan kan ordinaryong tawo. Aram nia na an lenguaheng ginamit sa orihinal, ipinasabong na mga manuskrito kan Bibliang Griego dai na nasasabotan kan ordinaryong tawo. Kaya an enot na libro na inautorisaran ni Lucaris iyo an pagtradusir kan Kristianong Griegong Kasuratan sa Griego kan saiyang kaaldawan. Si Maximus Callipolites, sarong may inadalan na monghe, pinonan iyan kan Marso 1629. An kadaklan na Ortodokso ibinilang na mapangahas an pagtradusir kan Kasuratan, gurano man tibaad kalibog kan teksto para sa mga nagbabasa. Tanganing pakalmahon sinda, an orihinal na teksto asin an modernong traduksion ipinaimprenta ni Lucaris sa magkaabay na mga kolumna, na may idinagdag na nagkapira sanang paliwanag. Huling si Callipolites nagadan dai nahaloy pagkahatod kan mga manuskrito, si Lucaris mismo an nagbasa kan mga kopya. An traduksion na iyan inimprenta dai nahaloy pagkagadan ni Lucaris kan 1638.\nSa ibong kan mga pag-iingat ni Lucaris, an traduksion na iyan makosog na ikinaanggot nin dakol na obispo. An pagkamoot ni Lucaris sa Tataramon nin Dios risang-risa pa ngani sa introduksion kan traduksion na iyan kan Biblia. Isinurat nia na an Kasuratan, na iinaatubang sa lenguaheng ginagamit nin mga tawo, “mahamis na mensahe, na itinao sa sato hale sa langit.” Sia nagsadol sa mga tawo “na aramon an asin magin pamilyar sa gabos na laog [kan Biblia]” asin nagsabi na mayo nang ibang paagi na manodan “nin tama an mga bagay na may labot sa pagtubod . . . na iningatan paagi sa banal asin sagradong Ebanghelyo.”—Filipos 1:9, 10.\nMakosog na dinenunsiar ni Lucaris an mga nagbabawal sa pag-adal kan Biblia, siring man an mga nagsayumang itradusir an orihinal na teksto: “Kun kita nagtataram o nagbabasa na dai nakasasabot, iyan siring sa pag-apon kan satong mga tataramon sa doros.” (Ikomparar an 1 Corinto 14:7-9.) Sa konklusyon kan introduksion, sia nagsurat: “Mantang binabasa nindo gabos an banal na Ebanghelyong ini sa saindong sadiring tataramon, ilaog nindo sa isip an mga pakinabang na nakukua sa pagbasa kaiyan, . . . asin logod na pirmeng paliwanagan nin Dios an saindong dalan pasiring sa marahay.”—Talinhaga 4:18.\nSarong Pagtuga nin Pagtubod\nPakatapos na ponan nia an pagtradusir na iyan kan Biblia, si Lucaris may ginibong saro pang pusoan na lakdang. Kan 1629 ipinublikar nia sa Geneva an Confession of Faith. Iyan sarong personal na deklarasyon nin mga paniniwala na linaoman niang aaprobaran kan Iglesia Ortodokso. Segun sa librong The Orthodox Church, an Confession na iyan “hinahalean nin gabos na kahulogan an doktrina kan Ortodokso dapit sa pagkapadi asin an banal na mga orden, saka ikinamomondo an pagsamba sa mga imahen asin an pag-arang sa mga santo bilang porma nin idolatriya.”\nAn Confession kompuesto nin 18 artikulo. An ikaduwang artikulo kaiyan nagpapahayag na an Kasuratan ipinasabong nin Dios asin na an autoridad kaiyan nakalalabi kan sa iglesia. Iyan nagsasabi: “Naniniwala kami na an Banal na Kasuratan itinao nin Dios . . . Naniniwala kami na an autoridad kan Banal na Kasuratan mas halangkaw sa autoridad kan Iglesia. An pagigin tinokdoan kan Espiritu Santo laen na marhay sa pagigin tinokdoan nin tawo.”—2 Timoteo 3:16.\nAn ikawalo asin ikasampulong artikulo marigon na nagsasabi na si Jesu-Cristo iyo an solamenteng Parapangoltanan, Halangkaw na Saserdote, asin Payo kan kongregasyon. Si Lucaris nagsurat: “Kami naniniwala na an satong Kagurangnan na Jesu-Cristo nagtukaw sa too kan Saiyang Ama asin duman Sia nakikimaherak para sa sato, na solong nagsasagibo kan katongdan nin sarong totoo asin may katanosan na halangkaw na saserdote asin parapangoltanan.”—Mateo 23:10.\nAn ika-12 artikulo nagpapahayag na an iglesia puedeng malagalag, na mamaluan na tama an sala, alagad puedeng isalbar iyan kan liwanag kan banal na espiritu paagi sa pagmamaigot kan fiel na mga ministro. Sa artikulo 18, marigon na sinasabi ni Lucaris na an purgatoryo imahinasyon sana: “Malinaw na an eroestorya nin Purgatoryo dai dapat na akoon.”\nAn apendiks kan Confession igwa nin dakol na hapot asin simbag. Enot na idinodoon dian ni Lucaris na an Kasuratan maninigo na basahon nin lambang saro kan mga miembro asin na nakadadanyar kun dai mabasa nin sarong Kristiano an Tataramon nin Dios. Dangan idinugang nia na an Apokripal na mga libro maninigong sayumahan.—Kapahayagan 22:18, 19.\nAn ikaapat na hapot: “Ano an dapat na magin saboot niato sa mga Imahen?” Si Lucaris nagsimbag: “Tinotokdoan kita kan Banal asin Sagradong Kasuratan, na malinaw na nagsasabi, ‘Dai ka maggibo para sa saimo nin idolo, o kabaing nin ano man na yaon sa langit sa itaas, o yaon sa daga sa ibaba; dai ka magreberensiar sa sainda, ni na ika magsamba sa sainda; [Exodo 20:4, 5]’ huli ta dapat niatong sambahon, bakong an linalang, kundi solamente an Kaglalang asin Kaggibo kan langit asin kan daga, asin Sia sana an dapat na reberensiaron. . . . An pagsamba asin paglilingkod sa [mga imahen], na ipinangangalad . . . sa Sagradong Kasuratan, sinasayumahan niato, ta tibaad malingawan niato, asin imbes na an Kaglalang asin Kaggibo, reberensiaron an mga kolor, asin arte, asin mga linalang.”—Gibo 17:29.\nMinsan ngani dai lubos na namansayan ni Lucaris an gabos na bagay na sala sa kapanahonan nin espirituwal na kadikloman na nabuhayan nia, * kaomaw-omaw an saiyang mga paghihingoa na magibo an Biblia na iyo an magin autoridad sa doktrina nin iglesia asin edukaron an mga tawo manongod sa mga katokdoan kaiyan.\nPakatapos tolos na iluwas an Confession na ini, naglataw an kuminosog giraray na sunod-sunod na pagtumang ki Lucaris. Kan 1633, si Cyril Contari, an obispo kan Berea (ngonyan Aleppo), na personal na kaiwal ni Lucaris asin suportado kan mga Jesuita, naghingoang makipagnegosyar sa mga Otomano para sa puesto nin pagkapatriarka. Minsan siring, naprakaso an pakana kan dai makabayad si Contari. Nagdanay sa puesto si Lucaris. Kan suminunod na taon si Atanasio nin Tesalonica nagbayad nin 60,000 na pirak na sinsilyo para sa puesto. Si Lucaris nahale giraray sa puesto. Alagad mayo pang sambulan sia ibinalik asin ibinugtak liwat sa puesto. Kan panahon na iyan natipon na ni Cyril Contari an saiyang 50,000 na pirak na sinsilyo. Si Lucaris ngonyan idinistiero sa Rodas. Pakalihis nin anom na bulan, nahimo kan saiyang mga katood na sia ikabalik.\nMinsan siring, kan 1638, an mga Jesuita asin an saindang mga katabang na Ortodokso sinahotan si Lucaris nin grabeng pagtraydor laban sa Imperyong Otomano. Kan panahon na ini ipinagboot kan sultan na gadanon sia. Inarestar si Lucaris, asin kan Hulyo 27, 1638, isinakay sia sa sarong sadit na baroto na garo baga ididistiero. Kan an baroto makaabot na sa dagat, sia tinilok. An saiyang bangkay ilinobong harani sa baybayon, pagkatapos binungkal asin iinapon sa dagat. Nanompongan iyan nin mga parasira asin kan huri ilinobong kan saiyang mga katood.\nMga Leksion Para sa Sato\n“Dai maninigong lingawan na an saro sa pangenot na mga katuyohan [ni Lucaris] iyo na paliwanagan asin parahayon an kamugtakan kan edukasyon kan saiyang klero asin aripompon, na kan ikadesisais asin kapinonan nin ikadesisieteng siglo buminabang marhay an kamugtakan,” an sabi nin sarong intelektuwal. Kadakol na balakid an nakaolang ki Lucaris na maabot an saiyang pasohan. Sia limang beses na hinale sa trono nin pagkapatriarka. Treinta y kuatrong taon pagkagadan nia, an sarong sinodo sa Jerusalem makosog na idinenunsiar an saiyang mga paniniwala bilang erehiya. Sinabi ninda na an Kasuratan “maninigong basahon, bako nin basta siisay na sana, kundi solamente kan mga nakamamansay kan hararom na mga bagay kan espiritu pakatapos na gumibo nin angay na pagsiyasat”—an boot sabihon, solamente an edukado daang mga klerigo.\nSa giraray, inolang kan namamahalang eklesiastikong grupo an mga paghihingoa na ikapabasa an Tataramon nin Dios sa saindang aripompon. May kadahasan na pinasilensio ninda an sarong tingog na itinotokdo an nagkapira sa mga sala sa mga paniniwala ninda na bakong sono sa Biblia. Sinda napatunayan na kabilang sa pinakamaraot na mga kaiwal nin relihiosong katalingkasan asin katotoohan. Makamomondo, saro ining paninindogan na sa laen-laen na paagi nagdadanay sagkod pa ngani sa satong kaaldawan. Iyan sarong nakapapepensar na pagirumdom sa kun ano an nangyayari kun an katalingkasan nin opinyon asin ekspresyon inoolang kan mga intrigang sutsut nin klero.\n^ par. 24 Sa saiyang Confession, sinusuportaran nia an Trinidad asin an mga doktrina nin patienot na pagtalaga asin inmortal na kalag—na gabos katokdoan na bakong sono sa Biblia.\nKaomaw-omaw an mga paghihingoa ni Lucaris na magibo an Biblia na iyo an magin autoridad sa doktrina nin iglesia asin edukaron an mga tawo manongod sa mga katokdoan kaiyan\n[Kahon/Ritrato sa pahina 28]\nSi Lucaris Asin an Kodise Alejandrino\nAn saro sa mga mutya kan Libreriya Britano iyo an Kodise Alejandrino, sarong manuskrito kan Biblia na kaidto pang ikalimang siglo C.E. Sa may posibilidad na 820 orihinal na pahina kaiyan, 773 an napreserbar.\nKan si Lucaris pa an patriarka sa Alejandria, Egipto, kadakol siang koleksion nin libro. Kan sia magin patriarka sa Constantinople, dinara nia an Kodise Alejandrino. Kan 1624 itinao nia iyan sa embahador nin Britania sa Turkiya bilang regalo para sa Hade nin Inglaterra, si Santiago I. Itinao iyan sa suminalihid sa saiya, si Carlos I, pakalihis nin tolong taon.\nKan 1757 an Libreriya Real kan Hade itinao sa nasyon nin Britania, asin an ekselenteng kodise na ini nakaeksibir ngonyan sa John Ritblat Gallery sa bagong Libreriya Britano.\nHale sa The Codex Alexandrinus in Reduced Photographic Facsimile, 1909\nI-share I-share Si Cyril Lucaris—Sarong Tawo na Nagpahalaga sa Biblia\nHimateon an Patanid!\nHumale sa Lugar nin Peligro!\nSaradang na Hawak, Darakulang Puso\nPakaaram kan “Isip ni Cristo”\nIgwa daw Kamo kan “Isip ni Cristo”?\nKamo daw Napahihirong Gumawe Arog ni Jesus?\nKapakumbabaan—Sarong Kualidad na Nakapaoogma sa Dios\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 15, 2000\nI-share I-share AN TORRENGBANTAYAN—PAG-AADALAN NA EDISYON Pebrero 15, 2000\nAN TORRENGBANTAYAN—PAG-AADALAN NA EDISYON Pebrero 15, 2000


Si David Asin Goliat—Sa Diyos an Ralaban\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik Español Estonian Ewe Fijian Finnish Fon Ga Georgian Greenlandic Griego Guarani Gujarati Gun Haitian Creole Hapon Hausa Hebreo Hiligaynon Hindi Hungarian Icelandic Igbo Iloko Indonesian Ingles Isoko Italiano Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Urdu Venda Vietnamese Wallisian Waray-Waray Wolaita Xhosa Yoruba Zande Zulu\nARUGON AN SAINDANG PAGTUBOD | DAVID\n“Ki Jehova an Ralaban”\nPINOPROTEKTARAN ni David an sadiri mantang nabubunggo siya kan nagkukuripas na mga suldados na nakakasabat niya. Takuton an mga ini mantang nagdudulag hali sa puwesto ninda sa ralaban. Ano an ikinakatakot ninda? Siguradong nadadangog ni David an pauruutrong sinasabi kan mga ini dahil sa nerbiyos. Pangaran iyan nin sarong lalaki. Asin duman sa kababan, yaon an mismong lalaking iyan na nakatindog na garo nang-aangat. Siya na gayod an pinakahalangkaw na lalaking nahiling ni David.\nSi Goliat! Malinaw na ngunyan ki David kun taano ta natatakot an mga suldados ki Goliat—sobra kaya an langkaw kaini, garo higante. Dawa dai pa niya sulot an saiyang magabat na kalasag, labi na gayod sa duwang dakulang tawo an gabat niya. Pero kumpleto siya sa armas asin talagang labi-labi an kusog, asin beterano na sa pakikilaban. Nagkukurahaw siya asin nang-aangat. Isip-isipon an kusog kan kurahaw niya na nag-aaniningal sa may gilid nin mga bulod mantang minemenos an hukbo nin Israel asin an hadi nindang si Saul. Inangat niya an siisay man na rumani asin labanan siya tanganing tapuson an giyera na sindang duwa sana an malaban!—1 Samuel 17:4-10.\nUminatras an mga Israelita. Natakot man si Hading Saul. Naaraman ni David na labi na palan sarong bulan an sitwasyon na iyan! Mayong naghihiro sa duwang hukbo—sa Filisteo asin sa Israel. Asin aroaldaw man na nangangantiyaw si Goliat. Dai iyan maako ni David. Makasupog isipon na an hadi kan Israel saka an mga suldados niya, pati na an tulong matuang tugang ni David, uminulnok sa takot! Para ki David, mas maraot pa sa pagpapasupog sa hukbo nin Israel an ginigibo kan paganong Goliat na ini; iniinsulto niya an Diyos nin Israel, si Jehova! Pero ano an magigibo digdi ni David na saro sanang hoben? Asin ano an manunudan niyato ngunyan sa pagtubod ni David?—1 Samuel 17:11-14.\n‘LAHIDAN MO SIYA, HULI TA IYO INI!’\nBalik kita nin mga pirang bulan bago kaini. Banggi na kaidto. Binabantayan ni David an mga karnero kan saiyang ama sa may gilid nin bulod harani sa Betlehem. Saro siyang hoben na maitsura, mga tin-edyer pa gayod, magayon an kutis asin mata. Para magpalipas nin oras, nagpapatugtog siya nin arpa. Hanga siya sa magagayon na mga linalang nin Diyos, asin huli sa padagos na pagpraktis lalo siyang nagin matibay sa musika. Pero kan bangging iyan, ipinaapod si David kan saiyang ama. Gusto niyang mahiling si David ora mismo.—1 Samuel 16:12.\nNahiling ni David na kaulay kan saiyang ama na si Jese an sarong may edad na lalaki. An maimbod na propetang si Samuel idto. Isinugo siya ni Jehova para lahidan an saro sa mga aki ni Jese na magin an sunod na hadi kan Israel! Nahiling na ni Samuel an pitong matuang tugang ni David, pero lininaw ni Jehova ki Samuel na mayo sa sainda an napili Niya. Pero pag-abot ni David, sinabi ni Jehova ki Samuel: ‘Lahidan mo siya, huli ta iyo ini!’ Sa atubangan kan matuang mga tugang ni David, binukasan ni Samuel an sungay na lalagan na pano nin espesyal na lana asin linagan kaiyan an payo ni David. Puon kaidto, nabago na an buhay ni David. An Bibliya nagsasabi: ‘Pagpuon kan aldaw na idto sagkod pa man, an espiritu ni Jehova nagdatong ki David.’—1 Samuel 16:1, 5-11, 13.\nMapakumbabang itinao ni David ki Jehova an onra sa mga kapangganahan niya sa mabangis na mga hayop\nDahil diyan, nagkaigwa daw si David nin ambisyon sa pagigin hadi? Dai. Kontento siya na maghalat sa paggiya kan espiritu ni Jehova na masabi saiya kun nuarin niya aakuon an dakulang mga responsabilidad. Mantang dai pa iyan nangyayari, ipinadagos niya an saiyang pagpastor na ibinibilang na hababang trabaho. Ginibo niya an trabahong iyan na may dedikasyon asin kusog nin buot. Duwang beses na nameligro an mga karnero kan saiyang ama, sa leon asin sa oso. Dai sana basta inalaw ni David parayo an mga naninibang hayop, kundi linabanan niya talaga iyan para protektaran an daing kalaban-laban na mga karnero kan saiyang ama. Sa duwang pagkakataon na iyan, solo niyang ginadan an maisog na mga hayop!—1 Samuel 17:34-36; Isaias 31:4.\nPag-abot nin panahon, ipinaapod giraray si David. Nakaabot ki Hading Saul an dapit sa mga ginibo niya. Matibay na parapakilaban pa man giraray si Saul, pero mayo na sa saiya an pabor ni Jehova huli sa dai pagsunod sa mga instruksiyon nin Diyos. Hinali ni Jehova an saiyang espiritu ki Saul, kaya sa parati may maraot na espiritu o ugali na ipinapahiling si Saul—daing kontrol na pagkaanggot, pagsuspetsa, asin kadahasan. Pag nagigin arog kaiyan si Saul, musika an saro sa nakakapakalma sa saiya. Naaraman kan ibang tawuhan ni Saul na matibay si David sa musika asin sa pakikilaban. Kaya ipinaapod si David, asin nagin saro siya sa mga musikero sa palasyo ni Saul asin paradara nin armas.—1 Samuel 15:26-29; 16:14-23.\nDakul an manunudan, lalo na kan mga hoben, sa pagtubod ni David. Tandaan na ginamit ni David an libreng oras niya sa mga bagay na makakaparani sa saiya ki Jehova. Mapasensiya man niyang sinanay an saiyang mga abilidad na kapaki-pakinabang asin madaling hanapan nin trabaho. Pero urog sa gabos, nagpagiya siya sa espiritu ni Jehova. Marahayon nanggad na mga leksiyon sa sato gabos!—Parahulit 12:1.\n“DAI MAHANDAL AN SIISAY MAN HULI SA SAIYA”\nMantang nagtatrabaho ki Saul, sa parati nagpupuli si David para magpastor nin mga karnero, na kun minsan nin huruhalawig na panahon. Sarong beses kan magpuli si David sinugo siya ni Jese para kumustahon an saiyang tulong matuang tugang na mga suldados sa hukbo ni Saul. Kaya, nagpasiring si David sa Kababan nin Ela na may darang mga suplay para sa saiyang mga tugang. Pag-abot niya, nadismaya siya kan mahiling niya na parehong nakapuwesto sana asin daing naghihiro sa duwang hukbo arog kan sinambit sa kapinunan. Magkahampang an duwang hukbo sa magkaatubang na bakilid kan mahiwas asin kurbadang kababan na iyan.—1 Samuel 17:1-3, 15-19.\nDai puwede ki David an nangyayari. Taano ta an hukbo kan buhay na Diyos na si Jehova, maatras huli sa takot sa sarong suldados na tawo man sana—tapos pagano pa? Para ki David, si Jehova mismo an pig-iinsulto ni Goliat. Kaya desididong kinaulay ni David an mga suldados na labanan si Goliat. Nadangog ini ni Eliab, an pinakamatuang tugang ni David. Inanggutan niya an nguhod niyang tugang asin sinabihan na nagduman sana ini para lang makahiling nin ralaban. Pero sinimbag siya ni David: ‘Ano an ginibo ko? Dai na daw ako puwedeng maghapot?’ (An Marahay na Bareta Biblia) Dangan padagos asin may kumpiyansa niyang sinabi sa iba na madadaog si Goliat, sagkod na makaabot iyan ki Saul. Kaya ipinaapod kan hadi si David.—1 Samuel 17:23-31.\nIni an nakakapakusog na mga sinabi ni David sa hadi dapit ki Goliat: “Dai mahandal an siisay man huli sa saiya.” Talagang natakot si Saul asin an mga tawuhan niya ki Goliat. Kun sa bagay, normal sanang ikumparar ninda an sadiri sa halangkawon na lalaking iyan asin isipon na kabanga sana sinda ni Goliat. Inisip ninda na madalion sana sindang madadaog kan armadong higanteng iyan. Pero bakong arog kaiyan mag-isip si David. Arog kan mahihiling niyato, ibang-iba an paghiling ni David sa sitwasyon. Kaya nagboluntaryo siya na labanan si Goliat.—1 Samuel 17:32.\nNagsayuma si Saul: ‘Dai ka makakaduman sa pakiiwal tumang kan Filisteong iyan huli ta ika akion pa, asin an lalaki parapakilaban na magpuon kan aki pa.’ Akion pa daw talaga si David? Dai man, pero aki pa siya para magin suldados, asin posibleng aki siyang hilingon. Pero midbid na si David na sarong pusuan na parapakilaban asin posibleng pa-20 anyos na siya kan panahon na iyan.—1 Samuel 16:18; 17:33.\nInasigurar ni David si Saul paagi sa pagsabi sa saiya dapit sa ginibo niya kaidto sa leon asin sa oso. Ipinaghahambog daw iyan ni David? Dai. Aram ni David kun taano ta nanggana siya kaidto. Sinabi niya: ‘Si Jehova, na luminigtas sakuya sa mga kuko kan leon asin sa mga kuko kan oso, ililigtas niya man ako sa kamot kan Filisteong ini.’ Nagtugot man giraray si Saul asin nagsabi: ‘Lakaw, asin ibahan ka lugod ni Jehova.’—1 Samuel 17:37.\nGusto mo daw na magkaigwa man nin pagtubod na arog kan ki David? Kun ririsahon ta, an pagtubod ni David bako sanang basta paniniwala sa bagay na gusto niyang paniwalaan. May pagtubod siya sa saiyang Diyos huli sa saiyang kaaraman asin eksperyensiya. Midbid niya si Jehova na sarong mamumuton na Paraprotektar asin Parautob nin mga panuga. Kun gusto man niyatong magkaigwa kan arog kaiyan na pagtubod, kaipuhan tang padagos na makanuod dapit sa Diyos na sinasabi sa Bibliya. Asin mantang isinasabuhay niyato an satong mga nanunudan, mahihiling ta na an marahay na mga resulta kaiyan mapakusog kan satong pagtubod.—Hebreo 11:1.\n‘ITATAO KA NGUNYAN NI JEHOVA SA SAKUYANG KAMOT’\nPinasulot nguna ni Saul si David kan ginagamit niyang kalasag. Haros kapareho iyan kan ki Goliat, gibo sa tanso, asin posibleng kaiba diyan an isinusulot na kalasag na napapatos nin metal na garo mga kaliskis. Pinurbaran ni David na maglakaw-lakaw mantang sulot an dakula asin magabat na kalasag na iyan asin nahiling niya na dai idto makakatabang sa saiya. Dai man siya sinanay bilang suldados kaya dai siya tuod magsulot nin kalasag, lalo na kan kalasag ni Saul, an pinakahalangkaw na lalaki kaidto sa nasyon nin Israel! (1 Samuel 9:2) Hinuba niya iyan gabos asin isinulot an bado niya—an ginagamit niya sa pagpastor na igo na para maprotektaran an saiyang mga karnero.—1 Samuel 17:38-40.\nDinara ni David an saiyang sugkod na pangpastor, an saiyang bag na isinasabit sa abaga niya, asin lagpitaw na sarong klase nin tirador. Garo simpleng armas sana an lagpitaw, pero an totoo bako iyan basta-basta. May sadit na laganan ini na nakabugkos sa mag-ibong na halabang lubid na anit, tamang-tamang armas para sa sarong pastor. Lalagan niya iyan nin gapo, marikas na papaitukon sa aire, asin bubutasan an sarong ibong na lubid para lumasik an gapo pasiring sa target. Epektibong marhay an armas na ini kaya may mga hukbo kun minsan na igwang grupo nin mga paralagpitaw.\nAndam na si David. Nagmamadali siyang atubangon an kalaban. Grabe gayod an pamibi ni David mantang pababa siya sa alang na salog sa ibabang parte kan kababan para magkua nin limang sadit asin makinis na mga gapo. Dangan nagpasiring na siya sa lugar nin ralaban—dai sana basta naglalakaw kundi nagdadalagan!\nKan mahiling ni Goliat an kalaban niya, ano daw an naisip niya? ‘Huling akion pa, asin magayon an tindog,’ pigparakantiyawan niya si David, an sabi kan Bibliya. May pang-iinsultong nagsabi si Goliat: ‘Ano ako ayam ta nagdigdi ka sako na may darang mga pamakol?’ Posibleng an sugkod sana ni David an nahiling ni Goliat asin dai niya narisa an lagpitaw. Sinumpa niya si David sa ngaran kan mga diyos nin Filisteo asin sinabing ibabahog an bangkay kan daing kuwentang kalaban niyang ini sa mga gamgam asin mga hayop sa uma.—1 Samuel 17:41-44.\nSagkod ngunyan, an simbag ni David nagpapahiling nin mapuwersang kapahayagan nin pagtubod. Maiimahinar ta an hoben na iyan na sinisimbag si Goliat: ‘Ika minadulok sakuya na may minasbad asin budyak patin kalasag, alagad ako minadulok saimo sa ngaran ni Jehova kan mga hukbo, an Diyos kan mga [hukbo] nin Israel, na saimong pinag-aagyat.’ Aram ni David na an kusog nin tawo asin mga armas bako an pinakamahalaga. Dai iginalang ni Goliat an Diyos na si Jehova, kaya maninimbag siya sa Saiya. Arog kan sinabi ni David, “ki Jehova an ralaban.”—1 Samuel 17:45-47.\nBakong buta si David para dai mahiling an langkaw o an mga armas ni Goliat. Pero dai tinugutan ni David na mangluya an buot niya huli kaiyan. Bako siyang arog ni Saul asin kan hukbo kaini. Dai ikinumparar ni David an sadiri niya ki Goliat. Ki Jehova niya ikinumparar si Goliat. Sa langkaw ni Goliat na 2.9 metros, garo siya higante kun ikukumparar sa ibang tawo, pero mayo lamang siyang sinabi kun ikukumparar sa Soberano kan uniberso. Iyo, arog kan iba pang tawo, garo sana siya insekto—na sa pagkakataon na ini, saro na gusto na ni Jehova na gadanon!\nNagdalagan si David pasiring sa kalaban mantang nagkukua nin gapo sa saiyang bag. Ibinala iyan sa saiyang lagpitaw, pinaitok-itok sa aire sagkod na magsagiwsiw iyan sa rikas nin pag-itok. Uminabante man pasiring ki David si Goliat asin an saiyang paradara nin kalasag na tibaad nasa inutan niya. Sa pagkakataon na ini, disbentaha an langkaw ni Goliat huling dai maitataas kan saiyang paradara, na katamtaman sana an langkaw, an pansagang na kalasag para protektaran an payo kan higante. Asin iyan mismo an tinatarget ni David.—1 Samuel 17:41.\nNahiling ni David na dawa an sarong higante sadit sana kun ikukumparar sa Diyos na si Jehova\nItinira ni David an gapo. Nagtuninong gayod an palibot mantang naglalayog an gapo pasiring sa puntirya kaiyan. Daing duda na sinigurado ni Jehova na dai na mautro pang tira si David. Tuminama an gapo asin tuminadom sa angog ni Goliat. Palaob na buminagsak sa daga an higante! Duminulag gayod an paradara nin kalasag ni Goliat dahil sa takot. Rinanihan ni David si Goliat, kinua an espada kaini, asin pinugutan an higante gamit an espadang iyan.—1 Samuel 17:48-51.\nKuminusog man giraray an buot ni Saul asin kan saiyang mga suldados. Sa makusog na kurahaw nin pakigiyera, linapag ninda an mga Filisteo. Nagkatotoo an sinabi ni David ki Goliat: ‘Itatao kamo ni Jehova sa samuyang mga kamot.’—1 Samuel 17:47, 52, 53.\nNgunyan, dai na nakikilabot sa literal na giyera an mga lingkod nin Diyos. Luminihis na an panahon na iyan. (Mateo 26:52) Pero kaipuhan pa man giraray niyatong arugon an pagtubod ni David. Arog niya, kaipuhan na magin totoong-totoo sa sato si Jehova—an solamenteng Diyos na dapat paglingkudan asin pahilingan nin hararom na paggalang. Kun minsan tibaad pagmati ta dakulaon an satong problema, pero saditon iyan kun ikukumparar sa daing limiteng kapangyarihan ni Jehova. Kun pipilion niyato si Jehova bilang satong Diyos asin mapahiling kita saiya nin pagtubod arog kan ginibo ni David, siguradong mayong kasakitan, o problema, na makakadaog sa sato. Mayo nin ano man na dai kayang daugon kan kapangyarihan ni Jehova!


Totoo an Dios? Pano ko masisiguro na totoo an Dios?\nHapot: Totoo an Dios? Pano ko masisiguro na totoo an Dios?\nSimbag: Aram ta na totoo an Dios huli ta nagpabisto Siya sa satuya sa tolong paagi: sa Saiyang mga linalang, sa Saiyang Tataramon, asin sa Saiyang Aki, si Hesu-Kristo.\nAn pinakasimpleng ebidensya kan eksistensya nin Dios iyo an saiyang linalang. “Huli ta an mga bagay Niya na dai nahihiling magpoon pa kan paglalang kan kinaban, na iyo an Saiyang daing katapusan na kapangyarihan asin pagka-Dios, nahihiling na nin malinaw, huling namamansayan diyan sa mga bagay na naginibo; tanganing sinda dai magkaigwa nin sarahotan” (Roma 1:20). “An mga kalangitan nagbabareta kan kamurawayan nin Dios, asin an kahiwasan nagpapahayag kan ginibo kan Saiyang mga kamot.” (Mga Salmo 19:1).\nKun ako makakua nin relo sa tahaw nin kadlagan, dai ako maisip na ini basta lang na “tuminubo” hali sa daga o kaya ini yaon na duman poon pa kan kapinunan ka kinaban. Base sa disenyo kan relo, iisipon ko na igwang nag disenyo kaini. Igwa nin orog kagayon na disenyo an kinaban na nakapalibot satuya. An pagsokol ta nin oras bakong base sa sinusulot tang relo, kundi sa gibo kan Dios, arog kan pag-ikot kan kinaban. An kinaban nagpapahiling nin magayunon na disenyo asin ini nagsasabi na igwang dakula asin matibay na guminibo kaini.\nKun ako makakahiling nin mensaheng nakasurat gamit an mga simbolo, mahanap ako nin sarong tawong makakabasa kaini tanganing matabangan akong masabotan an nakatagong mensahe. Iisipon kong igwang sarong madunong na nagsurat kan mensahe. Gurano kadipisil an “DNA code” na dinadara ta sa gabos na parte kan satuyang hawak? Bako daw na an pagka kumplikado asin an katuyohan kan mga DNA na ini nangangaipo man nin sarong madunong na Kaglalang?\nAn Dios dai sana nag gibo nin magayon asin balanseng kinaban; Siya man nagkaag nin pakaintindi sa puso kan tawo manongod kan eternidad. “Linalang Niyang magayon an gabos sa saiyang panahon, ibinugtak man Niya an kinaban sa saindang puso, sa bagay na ini an tawo dai makarorop kan ginibo nin Dios pagpoon sa kapinunan sagkod sa katapusan” (Parahulit 3:11).\nLambang sibilisasyon sa kasaysayan igwang binibistong moral na batas, makangangalas na ini kapareho kan ibang mga kultura sa ibang parte kan kinaban. Arog halimbawa kan pagkamoot na inuumaw sa bilog na kinaban alagad kinauungisan an pagputik. An magkaparehong moralidad, an kaaraman na binibisto sa bilog na kinaban kun ano an tama saka kun ano an sala nagtutukdo na igwang sarong Dakulang Dios na nagtatao sa satuya nin kadunungan.\nSa parehong paagi, gabos na tawo sa bilog na kasaysayan igwang iniingatan na klase nin pagsamba. Pwedeng magkakaiba an sinasamba pero yaon an saindang kaaraman na igwang “halangkaw na kapangyarihan” na dai pwedeng pahimutikan kan sangkatauhan. An kagustuhan kan tawo na magsamba hali sa katotoohan na kita linalang nin Dios “siring sa ladawan Niya” (Genesis 1:27).\nNagpabisto man an Dios sa paagi kan saiyang tataramon, an Biblia. An eksistensya kan Dios sarong katotoohan na dai pwedeng pahimutikan sa Biblia (Genesis 1:1; Exodo 3:14). Kan sinurat ni Benjamin Franklin an saiyang talambuhay, dai siya nagsayang nin panahon tanganing patotoohan an saiyang eksistensya, sa parehong paagi, an Dios dai nag sentrong marhay sa pag patotoo kan Saiyang eksistensya sa Saiyang sadiring libro. An integridad kan Biblia, an kapangyarihan kaini na magbakli nin buhay, asin an mga milagro na nakasurat digdi igo tanganing masabi ta na totoo an Dios.\nAn pantolong paagi kan pagpabisto kan Dios iyo an sa kagamitan kan Saiyang Aki, si Hesu-Kristo. “Sa kapinonan iyo an Tataramon, asin an Tataramon nasa kaibahan nin Dios, pati na an Tataramon iyo an Dios. Asin an Tataramon nagin laman, asin nagerok sa tahaw nyato (asin nahiling ta an Saiyang kamurawayan, kamurawayan na siring kan sa Aking Bogtong nin Ama), pano nin biyaya asin katotoohan” (Juan 1:1, 14). “Huli ta sa Saiya namumugtak an kapanoan kan bilog na pagka-Dios” (Colosas 2:9).\nSa bilog na buhay ni Hesus,perpekto niyang sinunod an gabos na kasuratan sa Lumang Tipan asin tinotoo an gabos na propesiya manongod sa Mesias (Mateo 5:17). Kadakul Siyang ginibong pagtabang asin mga milagro sa publiko tanganing patotoohan an Saiyang mensahe asin an Saiyang pagka-Dios. (Juan 21:24-25). Tolong aldaw makalipas Siyang ipako sa krus, siya buminangon hali sa mga gadan, sarong pangyayari na pinatotoohan nin ginatos na nakahiling (1 Corinto 15:6). An nakasurat na kasaysayan pano nin patotoo kun siisay si Hesus. Arog kan sinabi ni Apostol Pablo, “an mga bagay na ini dai ginibo sa hilom” (Mga Gibo 26:26).\nMaaraman ta na igwa talagang mga nagdududa asin igwa sinda nin sadiring ideya manongod sa Dios. Igwa man na dawa mayong dakol na kaaraman alagad nagtutubod sa Dios. “Nagsabi an kablas sa saiyang puso; Mayo nin Dios, nangagkarasala sinda, nagpanggiribo nin mga gibong makaoongis, dai mayo nin siisay man na guminibo nin karahayan” (Mga Salmo 14:1). Gabos madepende sa pagtubod “Asin kun dai nin pagtubod dai mahihimo an makapasono Saiya, huli ta an minadolok sa Dios kaipuhan na tumubod na Siya iyo nanggad, asin na Siya iyo an parabalos sa mga naghahanap Saiya” (Hebreo 11:6).


4 gadan sa aksidente sa bus sa Daraga, Albay - BICOL STANDARD | Bicol News\nHome Albay Bicol News 4 gadan sa aksidente sa bus sa Daraga, Albay\n4 gadan sa aksidente sa bus sa Daraga, Albay\nDARAGA, ALBAY – Apat na tawo an confirmadong nagkagaradan kan an bus na saindang pig lulunadan mawaran nin control dagos mahulos sa bakilid na lugar sa banwaan na ini, ngonian.\nSa report hale ki PSSupt Mario Meneses, an Provincial Director kan Albay, naaraman na an aksidente nangyari poco mas o menos alas 9:15, kasubagong aga, (Oct 5, 20145).\nAn aksidente nangyari sa National Highway, sa Barangay Kimantong, sa banwaan na ini.\nAn mga imbestigador kan Daraga Municipal Police Station nagpahayag na mantang an pampasaherong bus kan Don-Don Liner nagdadalagan sa tinampo,hale sa Sorsogon pasiring sa Legazpi City, namatean suboot kan driver kan bus na si Rommel San Buenaventura na nawaran na siya nin control kan vehiculo.\nSi San Buenaventura, 43 anyos an edad, may agom, taga Barangay Pamurayan, Sorsogon, Sorsogon.\nNagpaliwanag an driver na pirang beses niyang tinapakan an preno kan saiyang pig mamanehong vehiculo, pero dae na nagkakagat an preno.\nHuli kan siring na problema an bus nag tagilid asin buminungo sa concretong kudal.\nApat (4) tulos an pig confirmar na nagkagadadan sa makangirhat na aksidente.\nSinda pig bistong sa : (1) Ryan Percibal Abrigo y Samalla, 8 anyos, (2) Grace Ann Abrigo y Samalla, 4 anyos, pareho sinda residente kan Barangay Salvacion.\nKan darahon sa pinakahareneng hospital an saindang mga lawas, sinabi kan mga doctor na mayo na sinda nin buhay.\nAn ika tulo (3) na binawian nin buhay iyo si Maria Georgina Abrigo y Samalla, 7 anyos, taga Salvacion asin an ika apag (4) iyo si Princess Dichoso y Ladrnes (badog nin duwang bulan), 26 anyos, maestra, na taga Capoy, Sorsogon.\nSegun sa dugang na informasyon hale ki PInspector Malou Calubaguib, an regional indormation officer kan PNP sa Bicol, ginigibo pa an imbestigasyon kan aksidenteng ini para detalyado an ipapaluwas na bareta kan PNP. – BICOLSTANDARD.COM\n4 gadan sa aksidente sa bus sa Daraga, Albay Reviewed by Bicol Standard on Sunday, October 05, 2014 Rating: 5\nTags : Albay Bicol News


People’s initiative vs SB kan Pili, CamSur\nPremirong mangyayari sa rehiyon Bicol an pighihimong People’s Initiative (PI) sa banwaan na ini nganing magpasar nin resolusyon o ordinansa na dai ginigibo kan Sangguniang Bayan.\nMaabot na sa 1,000 rehistradong votantes kan banwaan nin Pili, an kabisera kan Camarines Sur an nakapirma na sa petisyon sa people’s initiative na pigsumiter na sa Sangguniang Bayan.\nAlagad sinabi man ni Consejal Efren Amesola dai man siya nagcocontra envez dapat paintindihon na marhay sa mga residentes kan barangay, paagihon sa brgy. assembly asin dapat an nagpipirma bakong menor de edad.\nApelo kan consejal na dapat magtobod an tawo sa katutohanan.\nAn sunod nang pighihimo kan mga residentes iyo an pagtipon nin tres por cientong pirma kan rehistradong votantes cada barangay asin dapat makakua nin total na diez por ciento sa enterong banwaan nganing isumiter sa Election Officer kan Commission on Election, sabi ni Alcalde Tomas Bongalonta Jr.\nAn PI mandato sa 1987 constitution mantang an Comelec base sa ley iyo an maverificar kan pangaran sa mga nakapirma sa petisyon.\nOras na maaprubaran sa Comelec an namamanuan iyo na an mapanday kan resolusyon asin ordinansa na kinakaipuhan kan LGU.\nAn resolusyon na haloy nang hinahagad ni Alcalde Bongalonta sa SB na tawan siya nin ‘‘authorization’’ na magpirma sa sarong memorandum of agreement entre kan PAGCOR asin kan LGU sa pagpakonstruhir nin evacuation center asin multi-purpose asin ordinansa para sa ikukonstruhir na P240 milyon na bagong edificio kan mercado publico.\nSi Atty. Alfredo Lim, chairman kan PAGCOR nagcierto na madonar nin cantidad P50 milyon para sa sinambit na proyecto sa kabisera kan CamSur alagad kaipuhan an resolusyon na nag-aawtorisar sa alcalde na magpirma sa MEMOAG sa ngaran kan LGU asin an PAGCOR.\nSinabi ni Alcalde Bongalonta sa ibang mga banwaan arog kan Ocampo asin Tigaon nagcooperar tolos si SB huli ta sayang kan proyecto mantang an namamanuan iyo an makikinabang lalo na kun may calamidad, dapat naaprobaran an resolusyon kan 2020 alagad natapos na an enot na cuarto kan 2021 dai pa ginigibo.\nSa lado man kan SB, sinabi ni Consejal Amesola na igwa sindang ginigibo sa kahagadan kan alcalde alagad dapat pakarhayon muna an deed of donation kan lote antes aprubaran an hinahagad na resolusyon.\nAn ika-duwang isyu iyo an P240 milyon na yaon na sa General Appropriation Act of 2021 nganing gamiton an fondo sa ikukonstruhir na bagong mercado publico sa barangay Old San Roque alagad an SB pig-iinsister ipatindog an proyecto sa barangay San Jose sa dahilan nganing maparani sa barangay kan Palestina asin Cadlan.\nAn paliwanag kan jefe ejecutivo an GAA iyo an dapat masunod huli ta an bagong mercado publico dapat ibugtak man giraray sa dating market site kan banwaan sa bgry Old San Roque.\nSinda Senador Raul Roco asin Senador Neptali Gonzales iyo an mga authored sa People’s Initiative na naaprubaran sa 18th Congress of the Philippines kan 1988.\nAn padagos na iriwal politica sa kabisera kan CamSur huli kan dahilan kan paghiro na kan people’s initiative mantang duwa sanang miembros kan SB na sinda Consejales Francis Belen asin Narcel Lopez iyo an kasurog kan jefe ejecutivo mantang an mayoriang miembros kaalyado ni Gobernador Migz Villafuerte. (dpa)


Tumindog na Lubos na May Marigon na Kombiksion\nAn Torrengbantayan—Pag-aadalan na Edisyon | Disyembre 15, 2000\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Turkish Ukrainian Urdu Vietnamese Zulu\n“[Sia] danay na nagmamaigot para sa saindo sa saiyang mga pamibi, tangani na sa katapustapusi kamo makatindog na lubos asin may marigon na kombiksion sa gabos na kabotan nin Dios.”—COLOSAS 4:12.\n1, 2. (a) Ano an naobserbaran kan mga tagaluwas dapit sa enot na mga Kristiano? (b) Paano ipinahahayag kan libro nin Colosas an mamomoton na interes?\nAN MGA parasunod ni Jesus kaidto odok na interesado sa mga kapwa parasamba. Si Tertuliano (parasurat kaidtong ikaduwa asin ikatolong siglo C.E.) nagsaysay dapit sa kabootan na ipinaheling ninda sa mga ilo, dukha, asin may edad na. An mga ebidensiang idto nin pagkamoot sa gibo hinangaan na marhay kan mga daing pagtubod kaya may mga nagsabi dapit sa mga Kristiano, ‘Helinga nindo kun gurano an pagkaminorootmootan ninda.’\n2 Ipinaheheling kan libro nin Colosas an siring na mamomoton na interes ni apostol Pablo asin kan saiyang kaibaiba na si Epafras para sa mga tugang na lalaki asin babae sa Colosas. Sinuratan sinda ni Pablo: Si Epafras “danay na nagmamaigot para sa saindo sa saiyang mga pamibi, tangani na sa katapustapusi kamo makatindog na lubos asin may marigon na kombiksion sa gabos na kabotan nin Dios.” Durante kan 2001, gigibohon kan Mga Saksi ni Jehova na saindang teksto kan taon an mga tataramon na ini sa Colosas 4:12: ‘Tumindog na lubos asin may marigon na kombiksion sa gabos na kabotan nin Dios.’\n3. Para sa anong duwang bagay namibi si Epafras?\n3 Maheheling nindo na an mga pamibi ni Epafras para sa saiyang mga namomotan igwa nin duwang aspekto: (1) na sinda ‘sa katapustapusi tumindog na lubos’ asin (2) na sinda tumindog na “may marigon na kombiksion sa gabos na kabotan nin Dios.” An impormasyon na ini iiniba sa Kasuratan para sa kapakinabangan niato. Kaya hapota an saindong sadiri, ‘Ano an personal na kaipuhan kong gibohon tangani na sa katapustapusi makatindog na lubos asin may marigon na kombiksion sa gabos na kabotan nin Dios? Asin mantang ginigibo ko iyan, ano an magigin epekto?’ Helingon ta.\nMagmaigot na ‘Tumindog na Lubos’\n4. An mga taga Colosas nangaipong magin “lubos” sa anong paagi?\n4 Makosog an pagmawot ni Epafras na an saiyang espirituwal na mga tugang na lalaki asin babae sa Colosas ‘sa katapustapusi tumindog na lubos.’ An termino na ginamit ni Pablo, na digdi trinadusir na “lubos,” puedeng igwa kan kahulogan na sangkap, husto na sa edad, o maygurang. (Mateo 19:21; Hebreo 5:14; Santiago 1:4, 25) Posibleng marhay na aram nindo na an pagigin bautisadong Saksi ni Jehova dai nangangahulogan na an saro automatiko nang maygurang na Kristiano. Sinuratan ni Pablo an mga taga Efeso, na nag-eerok sa solnopan nin Colosas, na an mga pastor asin paratokdo maghingoang tabangan an “gabos [na] makaabot sa pagkasararo sa pagtubod asin sa tamang kaaraman dapit sa Aki nin Dios, sa lubos na pagkatawo, sa sokol nin pagtalubo na kapareho kan kapanoan kan Cristo.” Sa iba pang kabtang sinadol ni Pablo an mga Kristiano na magin “maygurang sa mga kapangyarihan nin pagsabot.”—Efeso 4:8-13; 1 Corinto 14:20.\n5. Paano ta magigibong pangenot na pasohan an pagigin lubos?\n5 Kun an nagkapira sa Colosas bako pang maygurang sa espirituwal, iyan an kaipuhan na magin pasohan ninda. Bako daw na maninigong magin totoo man iyan ngonyan? Baga man kita nabautismohan kaidtong dakol nang dekada an nakaagi o kan nakaagi pa sana, naheheling ta daw na kita malinaw na nag-oswag na sa satong kakayahan nin pangangatanosan asin mga punto de vista? Ineestudyaran ta daw an mga prinsipyo sa Biblia bago kita gumibo nin mga desisyon? An mga bagay daw na may koneksion sa Dios asin sa intereses kan kongregasyon orog na nagkakaigwa nin mas dakulang kabtang sa satong buhay, imbes na magin insidental sana? Dai niato digdi ikaiilustrar an gabos na paagi na ikapaheheling ta an siring na pag-oswag sa pagigin lubos, alagad horophoropa an duwang halimbawa.\n6. Ano an sarong kabtang kun saen an saro puedeng umoswag na magin sangkap, arog ki Jehova?\n6 Enot na halimbawa: Ipamugtak na kita nagdakula sa sarong kamugtakan na igwa nin prehuwisyo o pagkaanggot sa mga tawo na iba an rasa, nasyonalidad, o lugar. Aram ta na ngonyan na an Dios daing ipinaoorog asin na kita maninigo na dai man. (Gibo 10:14, 15, 34, 35) Sa satong kongregasyon o sirkito, igwa nin mga indibiduwal na hale sa ibang kamugtakan na iyan, kaya kairibaiba ta sinda. Pero, sagkod saen niato pinapagdadanay sa boot an negatibong mga saboot o pagsuspetsa sa mga tawong arog kaiyan an kamugtakan? Kita daw madaling maanggot, na tolos-tolos na nag-iisip nin negatibo kun an saro na siring an kamugtakan magkasala o makagibo nin sadit na sala sa sato? Hapota an saindong sadiri, ‘Kaipuhan ko daw na gumibo nin orog pang pag-oswag na magkaigwa kan daing pagpaorog na pagmansay nin Dios?’\n7. An pagigin lubos bilang Kristiano puedeng mangahulogan nin pagkaigwa nin anong pagmansay sa iba?\n7 Ikaduwang halimbawa: Segun sa Filipos 2:3, kita maninigo na ‘dai gumibo nin ano man huli sa iriwal o huli sa egotismo, kundi sa kababaan nin pag-isip na ibinibilang an iba na mas halangkaw.’ Gurano an pag-oswag niato sa bagay na ini? An balang tawo igwa nin mga kaluyahan asin kakosogan. Kun kaidto madali niatong mariparo an mga kaluyahan nin iba, kita daw nag-oswag na, na dai na inaasahan na sinda magin haros “sangkap”? (Santiago 3:2) Ngonyan, orog kisa kaidto, kita daw may naheheling—hinahanap pa ngani—na mga paagi kun saen an iba nakalalabi sa sato? ‘Admitido ako na an tugang na babaeng ini nakalalabi sa sako sa pagigin mapasensia.’ ‘An sarong iyan mas optimistiko an pagtubod.’ ‘An totoo, sia mas marahay na paratokdo kisa sako.’ ‘Sia mas nakapagpopogol sa saiyang ugale.’ Posible na an nagkapirang taga Colosas nangaipong umoswag sa bagay na ini. Kita daw iyo man?\n8, 9. (a) Sa anong sentido na si Epafras namibi na an mga taga Colosas ‘tumindog’ na lubos? (b) An ‘pagtindog na lubos’ nangahulogan nin ano may labot sa ngapit?\n8 Si Epafras namibi na an mga taga Colosas ‘tumindog na lubos.’ Malinaw nanggad, ipinamimibi ni Epafras sa Dios na sagkod na an mga taga Colosas lubos, maygurang na mga Kristiano, sinda ‘matindog,’ o magdadanay na siring.\n9 Dai ta puedeng isipon na an balang nagigin Kristiano, maski an sarong maygurang na, magpapadagos na siring. Si Jesus nagsabi na an sarong anghel na aki nin Dios ‘dai nagdanay sa katotoohan.’ (Juan 8:44) Asin ipinagirumdom ni Pablo sa mga taga Corinto an manongod sa nagkapira kaidto na haloy-haloy nang naglingkod ki Jehova alagad ta nagpondo. Pinatanidan nia an mga tugang na linahidan nin espiritu: “Sia na naghohona na sia nagtitindog mag-ingat na dai sia mapukan.” (1 Corinto 10:12) Lalong idinodoon kaini an pamibi na an mga taga Colosas ‘sa katapustapusi tumindog na lubos.’ Kan oras na sinda nagin lubos, maygurang, kinaipuhan nindang magpadagos, dai minasibog, nanluluya, o inaanod. (Hebreo 2:1; 3:12; 6:6; 10:39; 12:25) Sa siring sinda magigin “lubos” sa aldaw kan pagsiyasat asin pangultimong pag-aprobar sa sainda.—2 Corinto 5:10; 1 Pedro 2:12.\n10, 11. (a) Tinawan kita ni Epafras nin anong halimbawa kun manongod sa pamibi? (b) Kaoyon kan ginibo ni Epafras, anong desisyon an boot nindong gibohon?\n10 Pinag-olayan ta na an kahalagahan nin pamimibi para sa iba na sinasambit an ngaran, na magin espesipiko sa paghagad ki Jehova na tabangan sinda, rangahon sinda, bendisyonan sinda, asin tawan sinda nin banal na espiritu. Arog kaiyan an mga pamibi ni Epafras para sa mga taga Colosas. Asin makakukua kita—an totoo maninigo kitang kumua—sa mga tataramon na iyan nin mahalagang suhestion manongod sa sinasambit niato ki Jehova sa pamibi dapit sa satong sadiri. Daing duda, kaipuhan niatong hagadon an tabang ni Jehova tangani na kita bilang mga indibiduwal ‘sa katapustapusi makatindog na lubos.’ Ginigibo daw nindo iyan?\n11 Taano ta dai sambiton an situwasyon nindo sa pamibi? Ipakipag-olay sa Dios kun sagkod saen na an inoswag nindo sa pagigin “lubos,” maygurang. Makimaherak sa saiya na tabangan kamong maheling an mga kabtang kun saen nangangaipo pa kamong umoswag sa espirituwal. (Salmo 17:3; 139:23, 24) Daing duwa-duwa, igwa kamo nin nagkapira kan siring na mga kabtang. Kun siring, imbes na ikadesganar ini, magngayongayo sa Dios sa paaging malinaw, diretso sa punto para sa tabang na umoswag. Gibohon ini nin labi sa sarong beses. Sa katunayan, taano ta dai kamo magdesisyon na ngonyan na masunod na semana kamo mamimibi nin halawig na kamo ‘sa katapustapusi makatindog na lubos.’ Asin planohon na gibohon iyan nin orog pa mantang ineestudyaran nindo an teksto kan taon. Sa saindong mga pamibi, magkonsentrar sa tibaad mga tendensia nindo na sumibog, manluya, o maanod parayo sa paglilingkod sa Dios asin kun paano nindo malilikayan an paggibo kaiyan.—Efeso 6:11, 13, 14, 18.\nMamibi na Magkaigwa nin Marigon na Kombiksion\n12. Taano ta nangorognang kaipuhan kan mga taga Colosas an “marigon na kombiksion”?\n12 May saro pa man na ipinamibi si Epafras na mahalagang marhay tanganing an mga taga Colosas manompongan na sa katapustapusi nasa kamugtakan na inaako nin Dios. Iyan mahalaga man na marhay para sa sato. Ano iyan? Sia namibi na sinda tumindog na “may marigon na kombiksion sa gabos na kabotan nin Dios.” Sinda napalilibotan nin erehiya asin diit-diit na nakararaot na mga pilosopiya, na an nagkapira kaiyan igwa nin mapandayang sagin tunay na pagsamba. Halimbawa, sinda pinirit na selebraron an espesyal na mga aldaw paagi sa pag-ayuno o bangkete, na dati kaipuhan sa Judiong pagsamba. An falsong mga paratokdo idinoon an mga anghel, an makapangyarihan na mga espiritu na ginamit sa paghatod kan Ley ni Moises. Imahinara an mapasairarom sa siring na klase nin mga pan-iimpluwensia! Kadakol kan nakariribaraw na nagkakasarungatan na ideya.—Galacia 3:19; Colosas 2:8, 16-18.\n13. Makatatabang sa mga taga Colosas an pagrekonoser sa anong bagay, asin paano iyan makatatabang sa sato?\n13 Nagsimbag si Pablo paagi sa pagdoon kan papel ni Jesu-Cristo. “Mantang inako nindo si Cristo Jesus na Kagurangnan, padagos kamong maglakaw na kasaro nia, na nakagamot asin itinitindog dian sa saiya patin pinaririgon sa pagtubod, siring sa pagkatokdo sa saindo.” Iyo, kaipuhan (kan mga taga Colosas asin niato) an lubos na kombiksion manongod sa papel ni Cristo sa katuyohan nin Dios asin sa satong buhay. Ipinaliwanag ni Pablo: “Sa saiya namumugtak an bilog na kapanoan kan banal na kualidad. Asin kaya kamo igwa nin kapanoan paagi sa saiya, na iyo an payo kan gabos na gobyerno asin autoridad.”—Colosas 2:6-10.\n14. Taano ta totoo an paglaom para sa mga taga Colosas?\n14 An mga taga Colosas mga Kristiano na linahidan nin espiritu. Igwa sinda nin laen na paglaom, buhay sa kalangitan, asin yaon sa sainda an gabos na dahelan na papagdanayon na maliwanag an paglaom na iyan. (Colosas 1:5) “Kabotan [idto] nin Dios” kaya sinda igwa nin marigon na kombiksion manongod sa kasiertohan kan saindang paglaom. May siisay man daw sa sainda na nagduda kutana sa paglaom na iyan? Dai nanggad! Maninigo daw na laen na man an kamugtakan ngonyan para sa gabos na igwa kan itinao nin Dios na paglaom na buhay sa sarong daganon na paraiso? Bako nanggad! An balidong paglaom na iyan malinaw na kabtang kan “kabotan nin Dios.” Ngonyan horophoropa an mga hapot na ini: Kun kamo nagmamaigot na mapabilang sa “dakulang kadaklan” na makaliligtas sa “dakulang kahorasaan,” gurano katotoo an saindong paglaom? (Kapahayagan 7:9, 14) Iyan daw kabtang kan saindong “marigon na kombiksion sa gabos na kabotan nin Dios”?\n15. Anong pagkasunodsunod an sinabi ni Pablo na kabale an paglaom?\n15 Pagsinabing “paglaom” an boot niatong sabihon bakong malibog na kamawotan o pangatorogan na mata. Masasabotan ta ini sa sunod-sunod na punto na mas naenot na iinatubang ni Pablo sa mga taga Roma. Sa pagkasunodsunod na iyan, an lambang bagay na nasasambitan konektado o minaresulta sa kasunod. Mangnoha kun saen ibinubugtak ni Pablo an “paglaom” sa saiyang pangangatanosan: “Mag-ogma kita mantang nasa mga kahorasaan, mantang aram niato na an kahorasaan nagbubunga nin pakatagal; dangan, an pakatagal, nin pagkainooyonan; dangan, an pagkainooyonan, nin paglaom, asin an paglaom dai nagbubunga nin pagkadesganar; huli ta an pagkamoot nin Dios pinabolos na sa satong puso paagi sa banal na espiritu.”—Roma 5:3-5.\n16. Mantang nanonodan nindo an katotoohan sa Biblia, anong paglaom an napasaindo?\n16 Kan enot na ihiras sa saindo kan mga Saksi ni Jehova an mensahe kan Biblia, may sarong katotoohan na tibaad nakapukaw kan saindong atension, arog baga kan kamugtakan kan mga gadan o pagkabuhay liwat. Para sa dakol, an pangenot na bagong narealisar iyo an basado sa Biblia na posibilidad na buhay sa sarong daganon na paraiso. Girumdoma kan primero nindong madangog an katokdoan na iyan. Abaa kamakangangalas na paglaom—an helang asin paggurang mawawara na, puede na kamong mabuhay nin padagos tanganing kamtan an mga bunga kan saindong pagpapagal, asin magkakaigwa nin katoninongan sa kaibanan kan mga hayop! (Eclesiastes 9:5, 10; Isaias 65:17-25; Juan 5:28, 29; Kapahayagan 21:3, 4) Nagkaigwa kamo nin makangangalas na paglaom!\n17, 18. (a) Paano an pagkasunodsunod na iinatubang ni Pablo sa mga taga Roma suminagkod sa paglaom? (b) Anong klaseng paglaom an boot sabihon sa Roma 5:4, 5, asin igwa daw kamo kaiyan?\n17 Pag-abot nin panahon kaidto, posibleng marhay na napaatubang kamo sa sarong pagtumang o paglamag. (Mateo 10:34-39; 24:9) Dawa sa nakaagi pa sanang mga panahon, an mga Saksi sa laen-laen na nasyon sinalakat an saindang mga harong o napiritan na magdurulag. An nagkapira kinolgan sa pisikal, kinompiskar an saindang mga babasahon sa Biblia, o ginibohan nin putik na mga bareta sa media. Ano man na klase nin paglamag an inaatubang nindo, siring kan sabi kan Roma 5:3, puede kamong mag-ogma sa kahorasaan, asin marahay an ibinunga kaiyan. Arog ngani kan isinurat ni Pablo, an kahorasaan nagbunga sa saindo nin pakatagal. Dangan an pakatagal nagbunga nin pagkainooyonan. Aram nindo na kamo naggigibo kan tama, naggigibo kan kabotan nin Dios, kaya segurado an pagmate nindo na yaon saindo an saiyang pag-oyon. Sa mga tataramon ni Pablo, namatean nindo an “pagkainooyonan.” Sa pagpadagos, si Pablo nagsurat na “dangan, an pagkainooyonan, [nagbubunga] nin paglaom.” Tibaad garo baga medyo bago iyan. Taano daw ta iiniba ni Pablo an “paglaom” sa pagkasunodsunod na ini? Bako daw na kamo mayo nin paglaom kaidto, kan enot nindong madangog an maogmang bareta?\n18 Malinaw nanggad, an boot sabihon digdi ni Pablo bako an satong enot na pakamate nin paglaom na sangkap na buhay. Labi pa dian an boot niang sabihon; iyan mas hararom, mas nakamomotibar. Kun kita fiel na nagtatagal asin sa siring narerealisar ta na nasa sato an pag-oyon nin Dios, an hararom na epekto kaini nadadagdagan asin napakokosog an satong paglaom kan primero. An paglaom niato nagigin ngonyan mas totoo, mas marigon, mas personal. An ruminarom na paglaom na ini mas maliwanag. Tinataros kaiyan an satong pagkatawo, an gabos na karakter niato. “Asin an paglaom dai nagbubunga nin pagkadesganar; huli ta an pagkamoot nin Dios pinabolos na sa satong puso paagi sa banal na espiritu.”\n19. Paano an saindong paglaom maninigo na magin kabtang kan saindong regular na mga pamibi?\n19 Odok na ipinamibi ni Epafras na an saiyang mga tugang na lalaki asin babae sa Colosas magdanay na napahihiro kan asin kombensido sa natatagama sa sainda, na may “marigon na kombiksion sa gabos na kabotan nin Dios.” Logod na an balang saro sa sato rumani man nin regular sa Dios dapit sa satong paglaom. Sa pribadong mga pamibi nindo, iiba an saindong paglaom mapadapit sa bagong kinaban. Ipahayag ki Jehova kun gurano an paghidaw nindo kaiyan, na may lubos na kombiksion na iyan maabot. Magngayongayo sa saiya para sa tabang na pararomon asin pahiwason an saindong kombiksion. Kun paanong si Epafras namibi na an mga taga Colosas magkaigwa nin “marigon na kombiksion sa gabos na kabotan nin Dios,” iyo man an gibohon nindo. Gibohon iyan nin parate.\n20. Kun may pipira na sumuway sa Kristianong dalan, taano ta dai ini dapat ikadesganar?\n20 Dai kamo maninigong madisturbo o madesganar sa bagay na bakong gabos nagtitindog na lubos asin may marigon na kombiksion. An nagkapira tibaad masudya, sumuway, o pumondo na sana. Nangyari iyan sa mga pinakadayupot ki Jesus, an saiyang mga apostol. Alagad kan magtraydor si Judas, luminuya o puminondo daw an ibang apostol? Dai nanggad! Iinaplikar ni Pedro an Salmo 109:8 tanganing ipaheling na may masalida ki Judas. Nagpili nin kasalida, asin an mga maimbod nin Dios aktibong ipinadagos an asignasyon sa sainda na paghuhulit. (Gibo 1:15-26) Desidido sindang tumindog na lubos na may marigon na kombiksion.\n21, 22. Sa anong paagi maririsa an saindong pagtindog na lubos na may marigon na kombiksion?\n21 Makasesegurado nanggad kamo na igwa nin makaririsa sa saindong pagtindog na lubos asin may marigon na kombiksion sa gabos na kabotan nin Dios. Iyan maririparo asin pahahalagahan. Niisay?\n22 Bueno, makaririsa an saindong mga tugang na lalaki asin babae, na nakamimidbid asin namomoot sa saindo. Dawa kun an kadaklan dai iyan sinasabi, an magigin epekto kapareho kan satong mababasa sa 1 Tesalonica 1:2-6: “Kami danay na nagpapasalamat sa Dios kun nasasambitan niamo kamo gabos sa samong mga pamibi, huli ta daing ontok na isinasaisip niamo an saindong fiel na gibo asin an saindong mamomoton na pagpapagal patin an saindong pagtagal huli sa saindong paglaom sa satong Kagurangnan na Jesu-Cristo sa atubangan kan satong Dios asin Ama. Huli ta . . . an maogmang bareta na samong ihinuhulit dai nagdatong sa saindo sa tataramon sana kundi siring man sa kapangyarihan asin banal na espiritu patin makosog na kombiksion . . . ; asin kamo nagin mga paraarog sa samo asin sa Kagurangnan.” An maimbod na mga Kristiano sa palibot nindo iyo man an mamamatean mantang naririsa ninda na kamo ‘nagtitindog na lubos asin may marigon na kombiksion sa gabos na kabotan nin Dios.’—Colosas 1:23.\n23. Durante kan taon na ini, ano an maninigo na magin determinasyon nindo?\n23 Segurado nanggad, an saindong langitnon na Ama makaririsa asin maoogma. Magkompiar kamo dian. Taano? Huli ta kamo nagtitindog na lubos asin may marigon na kombiksion “sa gabos na kabotan nin Dios.” Nakaparirigon sa boot na sinuratan ni Pablo an mga taga Colosas manongod sa saindang paglakaw na “angay ki Jehova sa katuyohan na lubos na makapaogma sa saiya.” (Colosas 1:10) Iyo, mahihimo nin bakong sangkap na mga tawo na paogmahon sia nin lubos. Iyan an ginibo kan saindong mga tugang na lalaki asin babae sa Colosas. Ginigibo iyan kan mga Kristiano sa palibot nindo ngonyan mismo. Magigibo man nindo iyan! Huli kaini, durante kan maabot na taon na ini, logod na an saindong aroaldaw na mga pamibi asin an saindong regular na mga hiro-hiro magpatunay na kamo desidido na ‘sa katapustapusi tumindog na lubos asin may marigon na kombiksion sa gabos na kabotan nin Dios.’\nNatatandaan daw Nindo?\n• Ano an kalabot sa saindong ‘pagtindog na lubos’?\n• Anong mga bagay dapit sa saindong sadiri an maninigo na iiba nindo sa pamibi?\n• Siring kan isinuherir sa Roma 5:4, 5, anong klaseng paglaom an boot nindong mapasaindo?\n• An satong pag-adal nagpahiro sa saindo na magkaigwa nin anong pasohan durante kan taon na ini?\nSi Epafras namibi na an saiyang mga tugang makatindog na lubos, na may marigon na kombiksion dapit ki Cristo asin sa saindang paglaom\n[Mga Ritrato sa pahina 23]\nAn saindong seguradong paglaom asin marigon na kombiksion kapareho kan minilyon na iba pa\nI-share I-share Tumindog na Lubos na May Marigon na Kombiksion\nMga Kostumbre sa Navidad—Iyan daw Kristiano?\nAn Maogmang Bareta nin Katoninongan Nakaabot sa mga Kalangkawan nin Chiapas\nTaano ta Naglilingkod Kamo sa Dios?\nTabangan an Iba na Maglakaw na Angay ki Jehova\nIndise kan mga Tema sa 2000 na An Torrengbantayan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Disyembre 15, 2000\nI-share I-share AN TORRENGBANTAYAN—PAG-AADALAN NA EDISYON Disyembre 15, 2000\nDisyembre 15, 2000\nAN TORRENGBANTAYAN—PAG-AADALAN NA EDISYON Disyembre 15, 2000


SA BRGY DUMAGMANG, LABO, CN: Tallado dapat maghiro na sa reclamo kan mga residentes\nNag-aapelo na nin tabang an mga residente kan Barangay Dumagmang, Labo, Camarines Norte sa gobierno provincial nin huli kan harassment na ginigibo sa sainda kan kapupulisan na nakadestino sa Kampo kan PNP sa kaparejong barangay mala ngani napiritan na mag-evacuar an 52 na mga familia sa saindang mga harong kasunod kan permi nalang sinda nakakadangog nin putok nin badil sa kampo kan PNP.\nSi entrevista ki Jesus Mangampo sa ngaran kan saindang pag-iriba na apektado kan mga harassment kan awtoridad, hagad na ninda an tabang ni Gobernador Edgar Tallado na dapat maheling man an saindang kamugtakan bako permi nalang yaon sa aircondition na opisina kan Capitolyo.\nNagtutubod sinda na kaipuhan na digdi maghiro an opisyales kan Capitolyo Provincial kan Camarines Norte mantang cuestionable sa sainda an pagkakagadan kan duwang sibilyan na pig-aakusaran na miembros kan NPA na nakua nang nag-aagnas na bangkay kan Marso 24 na pigbistong sinda Luis Vinavinte Jr. 55 anyos asin Jet Lee Vinavinte, 22 anyos nag-eerok sa brgy. Dumagmang.\nEnot kaini, kan Marso 19, 2021 nagkaigwa nin encuentro an NPA asin kapupulisan na nagresulta sa pagkakagadan kan limang pulis asin duwang iredo.\nAlagad sa pirmadong report kan opisyales de barangay, sinabi ni Kgd. Anazario Carilla kan Marso 21 mga alas 3:00 nin hapon naheling niyang nagbakal pa nin sirang bangus sa saiyang tindahan si Luis Vinavinte Jr.\nSa pahayag man ni Kgd. Julieta Dela Cruz kan Marso 21, 2021 mga alas 3:40 nin hapon naheling niya asin nag-osipon pa na inabot sinda nin takot sagcod nagdapa sa laog kan saindang harong.\nPig-osipon pa kan Sabadong aga, Marso 20, 2021 kinaulay siya kan mga pulis asin sinabihan na may ‘‘masugod pala na kalaban ay diman lang sila sinabihan’’ sabi pa kan pulis nag-agi palan sa saindang harong an mga NPA.\nPinatanidan pa siya kan mga pulis na mayong magluwas sa harong para magpa-centro, alagad nagpirit lang siyang magluwas nganing magbakal nin kakanon.\nAn statement na ini parte pa kan pirmadong pahayag ni Kgd. Julieta Dela Cruz asin pirmado ni PB Arnulfo Jalimao asin pitong miembros kan barangay council.\nSinabi ni Mangampo, afuera kan mga insidenteng ini maging siya biktima mala ngani kabale sa maabot sa 15 mga residente kan barangay na fuersahan sinugo na tangalon an makina kan ball mill sagcod na fuersahan na pigpalonad sa trak nganing darahon sa Malasugue, sa PNP Labo na dagos na nilaog sa carcel hasta kinasohan sinda nin illegal mining.\nSegun pa saiya na sarong pulis an nagkurahaw ‘‘Sasakay ba kayo o hindi’’ ang sigaw ng isang pulis, sabay hawak sa kanyang baril, natakot kami kaya’t napilitan kaming sumakay sa trak, natakot din ang aking (Edwin) mag-ina kun saan kami dadalhin ng mga pulis, kaya’t sumakay din sila sa trak’’.\nMagabat sa daghan ninda kan papirmahon na dai man nag-aaram kan caso.\nInabot sinda nin perang aldaw sa carcel kan Police Station asin nakaluwas sana kan makapiyansa nin tig-3,600, sabi pa.\nNagdulok na sinda sa barangay council nganing hagadon sa LGU Labo na mag-atubang sinda sa dialogue entre kan PNP, DILG asin iba pang ahencia kan gobierno tanganing matabangan sinda asin makabalik sa dating estaran.\nILEGAL NA PAGMINA HAGAD IPAPUNDO-PNP\nPigrerecomendar na kan PNP na dapat ipapundo na kan DENR an mga illegal mining sa Camarines Norte.\nAn aksyon kasunod kan report ni Major Albert Igantius Ferro kan CIDG matapos makakumfiscar sinda nin mga gamit sa paggibo nin improvised explosive devices (IEDs) na ginamit kan NPA sa nangyaring encuentro sa Brgy. Dumagmang.\nNakumfiscar an mga materiales sa paggibo nin IEDs hale sa illegal mining sites kan mga residentes para sa saindang small-scale backyard gold mining activities.


Bicol!ano?: Ako Bikol: Ano na ngonian an sunod?\nDakol an nangalas can nangengenotan sa partylist eleccion an Ako Bikol Partylist. Dae ako cabali sa mga nangalas ta aram ko na may capabalidad an mga Bicolano asin Bicolana na magcasararo sa pagtulod can sadiring partido sa congreso apisar sa mga elijidong representante sa cada distrito sa region.\nSolidong mandato an itinao can mga Bicolano asin Bicolana sa Ako Bikol na nacaguno nin lampas sarong milion may cabanga (1,512,153) sa unofficial asin partial na pagbilang nin mga boto.\nPor dahil caini, daculang responsibilidad asin halangcaw na expectacion can mga Bicolano asin Bicolana sa partido. Logod man magcomple mag-accion an partido sa mga pangangapudan asin pangangaipuhan can region asin Bicolano y Bicolana saen man sa runa can nacion.\nIni an sacong nagcacapirang sujestion sa partido.\nEnot siguro sa gabos iyo na pacarayon an "website" can partido. Pwedeng gibohon na "interactive" para magcapagparticipar an mga Bicolano y Bicolana sa mga issue na may pagcalabot sinda. Ini an magiging lalawgon asin tulay can partido sa mga tawo na nagboto sa bilog na nacion. Pangaduwa, punan na an paggibo nin concretong programa para sa region asin Bicolano y Bicolana. Tabi man, dae mag-överlap" sa mga projects can mga representante can mga distrito sa region. An boto sa Ako Bicol can mga Bicolano y Bicolana panalmingan na may kakulangan an mga representante sa pagsimbag sa pangangaipuhan can mga constituentes ninda. Logod an Ako Bicol macaresponde sa pangangaipuhan na ini.\nPuede man na pakusogon an mga programa sa pagpa-orog can cultura. Puede magsuporta sa mga parasurat sa Bikol na lenguaje asin mag-invitar nin mga bagong parasurat na magheheras can saindang camangnuan sa kinaban bilang sarong Bicolano o Bicolana.\nAko Bicol, Kita Bicol, Orgullo ko!\nPosted by Menandro Abanes at 7:35 AM\nLabels: 2010 eleccion, Ako Bicol, partylist\nAko Bicol (AKB) June 9, 2010 at 11:53 PM\nMenandro, salamat maray sa mga komento asin suhestiyon mo manungod sa sadiring tang party list. Nagpapahiling lang po ini na igwa kang pagmakulog asin pagdamay sa estado kan mga kapwa tang Bicolano asin sa satuyang rehiyon.\nTama ka po. Dae mo mahale sa isip niato na dakulaon an ekspektasyon kan satuyang mga kahimanwa. An mandato na tinao ta po sa sadiri tang party list dae lang po nagdara ning onra asin kaogmahan sa lambang Bicolano, kundi ini po ang boto sa paglaom na magkaigwa ning marhay na kabuhayan an gabos. Asahan po nindo na ipapadagos asin papadakulaon ta an gabos na programa asin proyekto na naisplikar ta sa mga botante. Dae ta man po kaya gabos na Bicolano matabangan, pero makakasigurado po kamo na maski papaano igwa po ning positibong epekto sa Bicol ang pagkatukaw kan sadiri tang party list. Makaasa po kita na makikitabang kita sa mga elijido tang opisyales sa Bicol tanganing an pondo kan gobyerno dae masayang kundi magamit sa tama base sa saimong obserbasyon.\nMagayon po ang suhestiyon nindo manungod sa pagiging interactive kan satuyang website. Gigibohon ta po yan. Sa ngunyan interactive na din ang site ta igwa ini ki forum asin chat feature kung saen pwede magpaabot nin suhestiyon, concerns, o ano man na partisipasyon an maski siisay. Padagos pa din po ini na papakarhayon.\nMagayon po an obserbasyon nindo manungod sa kulturang Bicolnon. Padagos an Ako Bicol sa pagsuporta kan pag-orgullo asin pagpromotir kan satuyang historya asin kultura.\nDae ta po kaya ang gabos na ini kung makapira sanang tawo an mairiro. Kaipuhan niamo an tabang mo Menandro asin mga ribo-ribong pang Menard na igwang pagmakulog sa Bicol asin sa mga Bicolano. Kaya po, pig-imbitahan po ta kamo na tabangan po nindo an sadiri tang party list na magibong realidad an gabos na maray nindong kaisipan.\nMabalos tabi sa magayon na komento ausb obserbasyon. Iyo po an samuyang inspirasyon para ipadagos ta an mga programa asin proyekto na tinawan ning confianza kan satuyang mga botante.\nDios Mabalos po. Mabuhay po kitang mga Bicolano.\n- Atty. Rodel M. Batocabe\nMenandro S. Abanes June 10, 2010 at 5:43 AM\nDios mabalos sa comprehensivong simbag y comento sa blog entry ko manonongod sa capangganahan can satuyang Ako Bicol partylist.\nDacula an pagtubod asin paglaom ko na magayon an caluluwasan can capangganahan na ini sa mga Bicolano y Bicolana asin sa region.\nPadagos tang iinvuelto an kagabsan sa satong mga actividades. Kaiba nindo,\nMenandro S. Abanes (MenSAb)


Home / Nation / News / Region / Sports / Online betting sa burolang, iimbestigaran kan Congreso\nOnline betting sa burolang, iimbestigaran kan Congreso\nBicol Standard Saturday, December 10, 2016 Nation, News, Region, Sports\nMANILA 12/10/16 (Bicol Standard) -- Pighahace ngonian kan Camarabaja an mahiwas na imbestigasyon mapadapit sa dae awtorisadong online cockfight betting, na mas popular sa apod na global na burulang.\nAn imbestigasyon nagbungkaras huli sa reklamo kan mga official kan Philippine Racing Commission (PRC) na nagsabi na an online cockfighting iyo an casusa kan pagsukamang kan engreso kan nasambit na ahensya kan gobierno.\nIni an pahayag ni PRC Chairman Andrew Sanchez sa atubangan kan mga miembros kan House Committee on Games and Amusement.\nSabi niya, mantang an pagtaya sa bulang legal, alagad duda siya kun legal an pag gamit kan off-track betting sites, arog kan inaapod na e-Sabong.\nSa ibong na lado, an Games and Amusement Board (GAB) nagpahayag sa kapareyong tiripon na nagtao sinda nin bendisyon sa Manila Cockers Club, na subsidiary kan Manila Jockey Club, na ipaheling por medio nin livestream an burolang sa mga “awtorisadong” bulangan sa Binangonan, Rizal.\nSi dating Palawan Governor Abraham Khalil Mitra, na iyo an bagong chairman kan Games and Amusement Board nagpahayag man na igwang ginigibong legal na pag-adal para madeterminaran kun arin na ahencia kan gobierno an may awtoridad sa OTB sites.\nAlagad, an mga oficiales kan GAB naghugas kan saindang kamot sa issue kun sisay an may awtoridad sa OTB sites sa pag-aire kaini, orog na sa pagkolekta nin buwis.\nMalinaw sa probisyon kan Local Government Code na an mga bulangan nasa lindong kan mga LGUs, na iyo an dapat mag issue nin permits sa operasyon kaini.\nPinatanidan ni Quezon City 2nd District Rep. Winston Castelo an GAB na dae laogon an poder kan National Telecommunications Commission, na iyo an may poder na magtao tao nin permiso sa pagpaheling kan online cockfighting.\nSi Negros Occidental Rep.. Juliet Marie L. Ferrer, sa ibong na lado nagsabing naalarma siya sa pahayag kan PRC, asin nag-recomendar na magkaigwa nin mas hararom na imbestigasyon dapit digdi.\nAn gobierno, sabi ni Cong. Ferrer nawawaran nin dakulaon na maray na buwis huli sa bakong malinaw na ley, kun sisay an may jurisdiction sa online cockfighting betting,\nIni an dapat determinaran kan Congreso, sabi pa ni Ferrer.\nOnline betting sa burolang, iimbestigaran kan Congreso Reviewed by Bicol Standard on Saturday, December 10, 2016 Rating: 5


Nagsurat na an City Hall ki vaccine Czar Carlito Galvez Jr asin ki DOH Secretary Francisco Duque III nganing maghagad nin aviso kun arin an madaling mabakal na suplay nin bakuna contra sa Covid-19 sa arin man na pharmaceutical company asin anong brand tanganing makabakal na an ciudad.\nIni an desisyon ni Alcalde Nelson Legacion kan Ciudad nin Naga envez kan liwat naman magpadara nin follow up letter sa duwang opisyal mantang sagcod sa ngunian dai pa pinipirmahan an multi-party agreement nganing makabakal na an ciudad nin sadiring vaccines asin dai sana magparahalat kan patingi-tinging suplay hale sa gobierno nasyonal.\nAn lokal na gobierno dai puedeng makabakal nin sadiring suplay bakuna sagcod na mayong multi-party agreement sa duwang ahencia dawa igwang sadiring alokasyon an ciudad.\nCantidad P63 milyon an nakatagamang fondo kan ciudad nganing ibakal nin sadiring vaccines sa arin man na pharmaceutical company alagad an nakakaulang iyo an DOH asin Secretary kan Vaccine Czar apesar na pinadara an surat kan City Hall kan Hunyo 24, 2021 sarong bulan na asin sampulong aldaw iginilid sana an pirmahan na dokumentos.\nEnot nang nag-order kan Enero 2021 an City Hall nin AstraZeneca alagad an pharmaceutical company nagpahayag na mayo na sindang delivery sa LGUs mantang kulang na an saindang suplay.\nNagbalyo sa Covaxin na gibo sa Bharat, India sagcod nag-order nin cincuenta mil na doses alagad dai pa giraray pinipirmahan an dokumentos.\nHuli kaini, tinawan nin opsyon an duwang ahencia nganing iyo na an magpili na madaling mabakal sa kumpanya, sabi pa kan jefe ejecutivo.\nAn mawot mangyari ni Secretary Duque an ano man na pigsusuplay sa LGU dapat maubos tolos nganing igwang sunod na ipapadara.\nBise Presidente Leni Robredo (sa too) dara an saiyang Vaccine Express nagbibisita sa limang vaccination sites sa Ciudad nin Naga kan Hulyo 23-24, 2021 magkatuwang an Naga Vax Express kan City Hall sa pamamayo ni Alcalde Nelson Legacion (sa wala) nganing makaskasan an barakunahan asin naubos sa laog nin duwang aldaw an 6k doses kan Janssen Vaccines. (dpa)\nNaprubaran na kan City Hall sa paagi kan Vaccines Express kan opisina ni Bise Presidente Leni Robredo asin kan Naga Vax Express kaskas si barakunahan sa limang vaccination sites mala ngani sa laog nin duwang aldaw naubos si 6 mil na Janssen Vaccines.\nSinabi pa kan alcalde kun awad-awad an suplay mapaparikas an barakunahan sa 27 barangay marerealisar na kan ciudad an 70 por cientong herd immunity.\nAn Naga igwa nang maabot na sa veinte mil an nabakunahan o veinte por ciento sa 209,000 populasyon. (DPAureus)


Kaya para sa iba dawa bagohon an Constitucion pero dapat nakapalaman sa ley fundamental na igwa nin pirilian sa kada tolo o apat o anom na taon nganing masaya.\nAktwalmente, pagnagdadangadang na an eleksyon sabi kan mga taga-media, mga aspirantes orog na an mga propesyonal na politiko: “Happy days are here again!”\nSa Pilipinas kun oogkuron 365 days per year an politika o aro-aldaw mala ta pakatapos tolos kan eleksyon, pakasurumpa kan mga nanggarana poon tolos an rilibot kan mga nanunungdan sa rason na ma-consulta sa mga constituentes, matao nin kaogmahan bilang pasasalamat pero may mga dara nang relief goods (bagas, pansit, de lata etc.) nganing soboot iayuda sa mga nangangaipo.\nMay relief goods o ayuda maski mayo man nin bagyo o anuman na kalamidad.\nAmay pa may dara nang mga parakanta asin parabayle na pig-sweswelduhan kan gobyerno. An iba iskolar kuno.\nOrogma man siyempre an mga tao, “Matibay talaga si bossing ta dai kita nalilingawan”. Idto palan nagpopoon na an kampanya para sa masunod na eleksyon.\nAn politika sa kukuti kan mga tao na nakatadom sa saindang mga daghan parte kan kultura kan satong nasyon saka kan pagka sugarol ta an gusto may pirmeng nagbuburulyada sa politika. Matira ang matibay.\nAn taya wala too kadaklan pati birik-birik an tambod.\nKun siisay an kaatubang iyo an omaw, an nakatalikod tinatatsaran.\nKun siisay an makatao na daradakula iyo an kinakampihan. Pero kun an politiko mapasalang dikit, balyo tolos si Manoy sa ibong asin duman na masipsip.\nMakanoson kutang pagmasdan pero sabi ngani kaiyan ni Bokal Mulo Hernandez, perineal topnotcher asin dai nadadaog maski tapos na an saiyang turno: “Iyo yan an realidad”.\nSa saradit na kandidato, konsehal o bokal, an importante may maitatao dawa ano, dugang pa ni BM Mulo.\nMala ta sa naka-aguing dekada tabo na pamupo, kopya na may pangaran niya, lavacara, hugay o baratuhon na ballpen pwede na. Nakakapagana na, dadagdagan pa nin oro-abrasa, taratap-tap sa likod asin kugos--- iyan antes kan social distancing na dara kan Covid 19, dai na malilingawan an kandidato, isusurat na an saiyang pangaran sa balota.\nSegun sa mga nagmamasid, an politika saro sa pinakahababang aktibidad nin tao, maati na, purutikan pa, tarabugaan asin darayaan. Kun minsan garadanan pa.\nAlagad sa laog kan naka-aguing halawig na panahon poon duman sa Amerika, sa Europa asin ibang nasyones kan kinaban, an politika iyo an nagtataong lalawgon sa gobyerno kaya dai nauro-untok arumbile magkaribok an kinaban asin mayong paz y orden sa mundo.\nDigdi sato sa Pilipinas poon kan butasan kita kan mga Kastila asin magsangli an mga Amerikano arog na kaiyan an politika ninda Aguinaldo, Quezon, Osmeṅa, Recto, Laurel, Roxas asin iba pa.\nTarabugaan sa ibabaw kan entablado, pairarom an pig-guiguibo asin pigtataram, suhay sa hawak an pigsasabi kan nguso sa guiniguibo, maski sa isyu kan independencia kan nasyon, intereses personal an nangingibabaw, nag-iiriwal pero an gusto ninda omawon kan Mother America asin mamantenir sinda sa poder asin makakua nin dakol na benepisyo may pork barrel na kan panahon na idto, tukdo kan mga Amerikano.\nDuwa lang an mayor na partido kaidto: an Nacionalista asin Democrata ( na naguin Liberal Party ni Manuel Roxas antes kan Independencia).\nResulta: inabot poco mas o menus 50 anyos bago nakamit an katalingkasan hali sa kamot kan mga Amerikano kan Hulyo 4, 1946, apesar nagka-igwa na nin Philippine National Assembly, naka-igwa nin sadering Constitucion kan 1935, naka-igwa nin Commonwealth Government sa lindong kan liderato ni Manuel L. Quezon asin naimbwelto ngona an nasyon sa sarong giyera mundial na ginatos na ribo an nagkagaradan sa Pilipinas antes kan Independence Day.\nPaka-Liberation nagsaderi na an Pilipinas na pig-guiguiyahan man guiraray kan Amerika. Duwa man guiraray an partido an lumang Nacionalista Party asin an bagong Liberal Party (dating Democrata). Poon eleksyon kan 1946 entre ni Sergio Osmeṅa asin Manuel Roxas an mga isyus na pig-iiriwalan kan mga politikong Pilipino iyo an bulawan na urenola, Hukbalahap, graft and corruption, comunismo, isyu kan rebelyon asin NPA, idineklara an Martial Law, napatalsik si Marcos, nagsangli si Cory, poon kan EDSA 1 sagkod ngonyan corruption man guiraray an pig-iiriwalan.\nAn mga politiko, an mga nasa pwesto, an mga nag-aaspirar haros parareho an lalawgon, parareho an apelyido, parareho an ugali, gabos politiko.\nSa lado nasyonal an nagraralaban ngonyan an kampo ni Presidente Duterte kan administrasyon, primerong Presidente na taga-Mindanao kontra sa oposisyon kan Liberal Party asin kampo ni VP Leni Robredo: Happy days are here again!


Mga concerned agencies asin mga local chief executives kan mga lugar na apektado kan pag-aalburuto kan Bulkang Mayon, liwat na mahampang sa Congressional Inquiry ngunian na aldaw; 'permanent solution' sentro kan pag-orolay\tMonday, 24 November 2014 20:20\tLEGAZPI CITY -- Liwat na mahampang ngunyan na aldaw sa mga Bicolanong lehislador an manlaen- laen na ahensya kan gobyerno sa Albay katakod pa man kan problemang pigkakahampang kan provincia sa pagpapa-ebakwar tuyong nag-aalburuto an Bulkang Mayon. Kabale sa…\t3 sibilyan lugadan sa pagsakyada kan mga rebeldeng NPA sa Masbate\tMonday, 24 November 2014 02:00\tTolong sibilyan an lugadan sa panibagong pag-atake kan mga rebeldeng New Peoples Army (NPA) sa sarung temporary patrol base kan Philippine Army's 93rd Division Reconnaissance Company sa probinsiya kan Masbate. Segun kay Philippine Army 903rd Brigade Commander, spokesperson 1Lt.…\tLaborer gadan makalihis pagbabadilon sa provincia kan Sorsogon\tMonday, 24 November 2014 01:58\tLEGAZPI CITY-- Saru na naman na panibagong insidente nin pambabadil-gadan an nairehistro sa provincia kan Sorsogon. Ini an pirang aldaw sana man makalihis an nangyaring panggagadan sa sarung paraoma sa parehong provincia na segun sa militar gibo kan mga…\tDriver kan bus na nakabangga asin nakagadan sa Bicolana Beauty Queen na si Melody Gersbach, sinentenciahan na\tSaturday, 22 November 2014 21:42\tLEGAZPI CITY-- Senentenciahan na kan korte an driver kan bus na nakabangga asin nakagadan Bicolana Beauty Queen na si Melody Adelheid Gersbach apat na taon na an nakakalihis. Apat sundo sampulong taon na pagkakakulong apwera pa sa P75,000 na…\t'Dai maabot nin 12 rounds si Algieri'- Boxing Analyst\tSaturday, 22 November 2014 21:38\tLEGAZPI CITY-- Nagtutubod an sarong boxing analyst na dai maabot nin 12 rounds asin mapapatumba ni Manny Pacquiao an Amerikanong si Chris Algieri. Sa intrivista kan Bombo Radyo Legazpi kay Councilor Abing Rodolfo kan Bato, Catanduanes, sinabi kaini na…\tMore...\nSiyam na oras na power service interruption, maeeksperyensyahan sa nagkakapirang lugar sa Albay saaga\tPNP, 95% nang preparado para sa 2015 APEC Summit sa masangling bulan kan Desyembre\tDFA, nagpahayag nin dakolang kumpiyansa sa seguridad asin espwersos kan Albay sa pag host kan 2015 Asia-Pacific Economic Cooperation (APEC) Summit\t7 sa 10 tricycle drivers sa ciudad nin Legazpi, nagsasagibo nin overcharging segun sa Public Safety Office\tP5-M worth na Wildlife Rescue Center sa Albay Park and Wildlife,planong ikonstruhir\tMga otoridad, tututukan naman an prisencia kan mga grupong nag-iirinom nin arak sa mismong compound kan pigdadayong Christman Village sa banwaan kan Malinao, Albay\tAlbay, posibleng maging Dolphin sanctuary na\t'Equal Scholarship Fund' para sa mga Community Colleges asin BU Satellite Campuses sa Albay\tPHO,PED,Provincial Tourism, nakaguno nin pinakahalangkaw na budget allocation para sa 2015\t2-day class suspension sa Desyembre huli sa APEC Summit, pag-aadalan pa kan DepEd Bicol\tPage 4 of 45\tStartPrev12345678910NextEnd\tContact Us


Omar-al-Bashir - Wikipedia\nSi Omar Hassan Ahmad Al-Bashir (namundag Enero 1, 1944) iyo an presenteng Presidente kan Republika nin Sudan asin iyo an pamayo kan Partido kan Kongreso Nasyunal. Nagsakat siya sa poder kan 1989 kan siya, sarong brigadier sa Hokbong Sudano, namoon sa sarong grupo nin mga opisyal na naglansar nin matiwasay na kudeta, bagay na nagbungkal kan gobyerno ni Primer Ministro Sadiq al-Mahdi.\nKaamayan kan buhay, pamilyaLiwaton\nSi Al-Bashir namundag sa Hosh Bannaga, bandang amnayan kan kabesera nin Khartoum. Gikan siya sa Al-Bedairya Al-Dahmashya, sarong grupong magkadugo kan mas dakulang tribung ja'alin, na ini sarong tribung Nubiano namomogtak sa amnayan kan Sudan na dati parte kan Kahadean nin Ehipto asin Sudan. Sa sinabing namundagan, duman siya nagprimarya dangan nagdakit an pamilya niya sa Khartoum kun saen kinua niya an segundarya. Si al-Bashir nakasal sa saiyang prima na si Fatima Khalid. Igwa man siyang ikaduwang agom si Widad Babiker Omer, na may magkapirang mga aki sa enot man niyang agom na si Ibrahim Shamsaddin , sarong myembro kan Revolutionary Command Council for National Salvation na nagadan kan lumagpak an helikopter na saiyang nasakayan. Si al-Bashir mayo man sadiring aki sa saiyang mga agom.\nAresto de mandamientoLiwaton\nAn Korte Kriminal Internasyonal kan Hulyo 14, 2008, nagpaluwas nin aresto de mandamiento kontra ki Al-Bashir huli ta siya responsable sa mga krimen na magabat siring kan 'genocide', krimen kontra sa humanidad, asin mga krimen sa gera na saiyang nakomiter durante pa kan 2003 sa Darfur. An akusador, si Luis Moreno, sinasabi na si Al-Bashir iyo an panganan asin nagpaimplementar kan plano na puhoon an tolong grupong etniko, an Fur, Masalit asin an Zaghawa sa paagi nin murder, paglupig, asin deportasyon. An mandamiento suportado kan NATO, kan Genocide Intervention Network, asin kan Amnesty International, alagad an ibang grupo sa Aprika nagprotesta kan akusasyon na ini saiya asin mismo an mga autoridad sa Sudan mayong ginigibo sa pag'aresto saiya.\nPinaghugot gikan sa "https://bcl.wikipedia.org/w/index.php?title=Omar-al-Bashir&oldid=143590"


‘Pagmaigotan na Isagibo an mga Bagay na Nakakakontribwir sa Katoninongan’\nAn Torrengbantayan—Pag-aadalan na Edisyon | Nobyembre 2008\nBASAHON SA Albanian Aleman Amharic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Griego Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Myanmar Norwegian Ossetian Polish Portuguese Pranses Quechua (Bolivia) Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tatar Thai Tsonga Turkish Ukrainian Vietnamese\nAN SARONG bagong kongkretong tinampo garo baga matibay asin dai mararaot. Minsan siring, sa paglihis nin panahon, tibaad magkaigwa iyan nin mga gatak asin magin lubak-lubak iyan. Kaipuhan iyan na pakarhayon tanganing masierto an kaligtasan asin magdanay iyan.\nSa kaagid na paagi, an satong relasyon sa iba tibaad magkaproblema kun minsan asin tibaad maraot pa ngani. Inadmitir ni apostol Pablo na may pagkakalaenlaen kaidto sa punto de vista nin mga Kristiano sa Roma. Hinatolan nia an mga kapwa Kristiano: “Pagmaigotan niato na isagibo an mga bagay na nakakakontribwir sa katoninongan asin an mga bagay na nagpapakosog sa lambang saro.” (Roma 14:13, 19) Taano ta kaipuhan na ‘pagmaigotan na isagibo an mga bagay na nakakakontribwir sa katoninongan’? Paano niato puedeng isagibo an katoninongan sa paaging may kosog nin boot asin epektibo?\nTaano ta Maninigo Niatong Isagibo an Katoninongan?\nKun dai papakarhayon an sadit na mga gatak sa palitada, iyan puedeng magdakula asin magin peligrosong lubak-lubak sa tinampo. Kun papabayaan sana na dai naresolberan an personal na dai pagkairintindihan, iyan puede man na magin kapahapahamak. Si apostol Juan nagsurat: “Kun an siisay man nagsasabi: ‘Namomoot ako sa Dios,’ alagad ta naoongis sia sa saiyang tugang, sia putikon. Huli ta an dai namomoot sa saiyang tugang, na saiyang naheheling, dai puede na namomoot sa Dios, na dai nia naheheling.” (1 Juan 4:20) Pag-abot nin panahon, an dai naresolberan na personal na dai pagkaintindihan puedeng magin dahelan na ikaongis nin sarong Kristiano an saiyang tugang.\nIpinaheling ni Jesu-Cristo na dai inaako ni Jehova an satong pagsamba kun dai kita nakikipagkatoninongan sa iba. Tinawan ni Jesus nin instruksion an saiyang mga disipulo: “Kun siring, kun dinadara mo an saimong regalo sa altar asin dian saimong magirumdoman na an saimong tugang igwa nin tumang sa saimo, bayaan mo nguna an saimong regalo dian sa atubangan kan altar, asin maghale ka; makipagkatoninongan ka nguna sa saimong tugang, dangan, kun nakabalik ka na, idolot mo na an saimong regalo.” (Mat. 5:23, 24) Tunay nanggad, an pangenot na dahelan na isagibo niato an katoninongan iyo na gusto niatong mapaogma si Jehova Dios. *\nItinatampok nin sarong situwasyon sa kongregasyon sa Filipos an saro pang dahelan na isagibo an katoninongan. Sarong dai sinambit na problema an nangyari sa pag-oltanan nin duwang Kristiana, si Euodias asin Sintique, na malinaw na makakaraot sa katoninongan kan bilog na kongregasyon. (Fil. 4:2, 3) An dai naresolberan na personal na dai pagkairintindihan puedeng mahayag tolos sa publiko. An pagmawot na maingatan an pagkamoot asin pagkasararo kan kongregasyon nagpapahiro sa sato na makipagkatoninongan sa mga kapagtubod.\n“Maogma an mga parapatoninong,” an sabi ni Jesus. (Mat. 5:9, nota sa ibaba) An pagsagibo nin katoninongan nagbubunga nin magayagayang pagkakontento. Dugang pa, an katoninongan nakakatabang na magin marahay an salud, huling “an trangkilong puso iyo an buhay kan laman.” (Tal. 14:30) Sa ibong na lado, an pagtatanom nin raot nin boot tibaad makadagdag sa posibilidad na magkahelang kita.\nMinsan ngani an kadaklan na Kristiano maoyon na kaipuhan na isagibo an katoninongan, tibaad iniisip nindo kun paano reresolberan an personal na dai pagkaintindihan. Siyasaton niato an mga prinsipyo sa Kasuratan na puedeng gumiya sa sato.\nIbinabalik nin Kalmadong Pag-oolay an Katoninongan\nSa parate, an sadit na mga gatak sa palitada puedeng pakarhayon paagi sa pagtahob sa parteng may raot. Posible daw na ipatawad asin tahoban niato an saradit na pagkukulang kan satong mga tugang? Posibleng marhay na an paaging ini magigin epektibo sa kadaklan na personal na dai pagkairintindihan, huling si apostol Pedro nagsurat na “an pagkamoot nakakatahob sa dakol na kasalan.”—1 Ped. 4:8.\nMinsan siring, may beses na an problema garo baga seryosong gayo na huli kaiyan dai niato kayang palampason na sana iyan. Estudyare kun ano an nangyari sa mga Israelita dai nahaloy pagkatapos nindang sadirihon an Dagang Panuga. Bago nagbalyo sa ibong kan Salog nin Jordan “an mga aking lalaki ni Ruben asin an mga aking lalaki ni Gad patin an kabangang tribo ni Manases,” nagtogdok sinda nin “sarong altar na dakula sa pagigin risang-risa.” An ibang tribo nin Israel naniwala na an altar ginamit sa idolatrosong pagsamba asin dai ninda kayang baliwalaon na sana an problema. Nag-andam sinda para sa aksion militar.—Jos. 22:9-12.\nTibaad naniniwala an nagkapirang Israelita na igo na an ebidensia na may maraot na ginigibo asin na mas kadikit an magagadan sa sainda kun maatake sinda nin patago. Minsan siring, imbes na maghidali sa paggibo nin aksion, an mga tribo sa solnopan kan Jordan nagsugo nin mga representante tanganing ipakipag-olay sa saindang mga tugang an problema. Naghapot sinda: “Ano ining bakong kaimbodan na ginibo nindo tumang sa Dios nin Israel sa pagtalikod ngonyan sa pagsunod ki Jehova?” An totoo, bakong kawaran nin kaimbodan an iginawe kan mga tribo na nagtogdok kan altar. Alagad ano an magigin reaksion ninda sa siring na akusasyon? Aanggotan daw ninda an mga nag-akusar sa sainda o dai sinda makikipag-olay sa mga ini? An inakusaran na mga tribo mahoyong nagsimbag, na malinaw na sinasabing an ginibo ninda motibado talaga kan saindang kamawotan na paglingkodan si Jehova. Huli sa mahoyong simbag ninda, naingatan an relasyon ninda sa Dios asin nagligtas iyan nin mga buhay. Paagi sa kalmadong orolay, naresolberan an problema asin ikinabalik an katoninongan.—Jos. 22:13-34.\nBago naggibo nin seryosong aksion, madonong na ipinakipag-olay kan ibang Israelita an problema ninda sa mga tribo ni Ruben asin ni Gad saka sa kabangang tribo ni Manases. “Dai ka maghidali sa saimong espiritu na makolgan an boot,” an sabi kan Tataramon nin Dios, “huli ta an pagkolog kan boot iyo an nasa daghan kan mga mangmang.” (Ecl. 7:9) An sono sa Kasuratan na paagi nin pagresolber sa seryosong personal na dai pagkairintindihan iyo an kalmado asin prangkang pag-oolay. Maaasahan daw talaga niato an bendisyon ni Jehova kun kita magtatanom nin raot nin boot asin dai madolok sa tawo na sa paghona ta nagkasala sa sato?\nSa ibong na lado, paano kun kinomprontar kita nin sarong kapwa Kristiano manongod sa sarong problema, na tibaad putik pa ngani kitang inaakusaran? “An simbag, kun mahoyo, nakakaparayo nin kabangisan,” an sabi kan Biblia. (Tal. 15:1) An inakusaran na mga tribo nin Israel nagpaliwanag kan saindang paninindogan sa mahoyo pero malinaw na paagi, asin sa paaging ini naresolberan ninda an emosyonal na gayong enkuentro sa saindang mga tugang. Baga man kita an enot na magdolok sa satong tugang o sia an makipag-olay sa sato manongod sa sarong problema, maninigo niatong hapoton an satong sadiri, ‘Anong mga tataramon, tono nin boses, asin paggawe an posibleng marhay na magpapaoswag nin katoninongan?’\nMadonong na Gamiton an Dila\nNasasabotan ni Jehova na kaipuhan niatong sabihon an satong mga ikinakapurisaw. Minsan siring, kun dai niato reresolberan an personal na dai pagkaintindihan, posibleng marhay na matetentaran kita na sabihon iyan sa iba. An pagtanom nin raot nin boot posibleng magresulta sa pananaram na mapagtatsar. Mapadapit sa salang paggamit kan dila, an Talinhaga 11:11 nagsasabi: “Huli sa ngoso kan mga maraot [an sarong banwaan] nagagaba.” Siring man, an daing ingat na pagtaram manongod sa sarong kapwa Kristiano puedeng makaraot sa katoninongan nin sarong arog-banwaan na kongregasyon.\nMinsan siring, an pagsagibo nin katoninongan dai nangangahulogan na lilikayan na niato an gabos na orolay manongod sa satong mga tugang. Sinadol ni apostol Pablo an mga kapagtubod: “Dai nindo noarin man pagtogotan na may maraot na tataramon na umagi sa saindong mga ngabil.” Alagad sinabi pa nia: “Isabi sana an marahay na mga bagay na kaipuhan na madangog nin mga tawo, mga bagay na talagang makakatabang sa sainda. . . . Magin maboot sa lambang saro, mapagmalasakit, asin magpatarawadtawadan.” (Efe. 4:29-32, The New American Bible) Kun nagdolok sa saindo an sarong tugang na nakolgan an boot huli sa saindong itinaram o iginawe, bako daw na mas madaling humagad nin dispensasyon asin makipagkatoninongan kun kan nakaagi positibo an sinasabi nia sa iba manongod sa saimo? Huli kaiyan, kun midbid kita sa paggamit nin nakakapakosog na pananaram kun iineestorya an manongod sa mga kapwa Kristiano, mas magigin madali para sa sato na ibalik an katoninongan kun may lumataw na dai pagkairintindihan.—Luc. 6:31.\n“Daramay” na Maglingkod sa Dios\nAn satong tendensia bilang makasalan na tawo iyo na rayoan an mga nakakolog sa boot niato, na isinusuway an satong sadiri. Alagad an siring na lakdang bakong madonong. (Tal. 18:1) Bilang nagkakasararong banwaan na nag-aapod sa ngaran ni Jehova, determinado kita na “daramay na maglingkod sa saiya.”—Sof. 3:9.\nAn bakong tamang pagtaram o paggawe nin iba maninigo na dai noarin man magin dahelan na magluya kita sa satong kaigotan para sa dalisay na pagsamba. Mga pirang aldaw sana bago salidahan kan atang ni Jesus an mga dolot sa templo asin dai nahaloy pagkatapos na prangkang kondenaron ni Jesus an mga eskriba, narisa nia an sarong pobreng balo na ikinokontribwir sa kaha sa templo an ‘gabos na pagbuhay kaini.’ Prinobaran daw ni Jesus na pugolan ini? Sa kabaliktaran, marahay an sinabi nia dapit sa maimbod na pagsuportar kaini sa kongregasyon ni Jehova kan panahon na iyan. (Luc. 21:1-4) An bakong matanos na paggawe nin iba dai nagin dahelan na makalibre an babae sa obligasyon nia na suportaran an pagsamba ki Jehova.\nMinsan ngani tibaad naniniwala kita na an sarong Kristianong tugang naggawe nin bakong tama, bakong makatanosan pa ngani, ano an magigin reaksion niato? Totogotan daw niato ini na makaapektar sa satong bilog na kalag na paglilingkod ki Jehova? O kita daw makosog an boot na mahiro tanganing resolberan an ano man na personal na dai pagkairintindihan tanganing mapagdanay an mahalagang marhay na katoninongan kan kongregasyon nin Dios ngonyan?\n“Kun posible,” sinasadol kita kan Kasuratan, “sagkod na nasa saindo, makipagkatoninongan sa gabos na tawo.” (Roma 12:18) Kita logod magin determinadong gibohon iyan asin sa siring magdanay na ligtas sa dalan pasiring sa buhay.\n^ par. 6 Mapadapit sa hatol ni Jesus na nakasurat sa Mateo 18:15-17, helingon An Torrengbantayan na Oktubre 15, 1999, pahina 17-22.\n[Ritrato sa pahina 17]\nKinaipuhan ni Euodias asin Sintique na isagibo an katoninongan\n[Ritrato sa pahina 18]\nAnong mga tataramon, tono nin boses, asin paggawe an posibleng marhay na magpapaoswag nin katoninongan?\nI-share I-share ‘Pagmaigotan na Isagibo an mga Bagay na Nakakakontribwir sa Katoninongan’\nGusto Nindo na Magin Anong Klaseng Tawo Kamo?\nPaglilingkod sa Dios na “Sararo an Puso Asin Kalag”\nTabangan an mga Napapasuway sa Aripompon\nTabangan Sindang Magbalik Tolos-Tolos!\nTampok na mga Kabtang sa mga Surat ni Santiago Asin ni Pedro\nPapagdanayon an Sono sa Kasuratan na Pagmansay Dapit sa Pag-asikaso sa Salud\n“Tumangon Nindo an Diablo” Arog kan Ginibo ni Jesus\n“An Awit sa Dagat”—Sarong Manuskrito na Nagseserbing Tulay\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 2008\nI-share I-share AN TORRENGBANTAYAN—PAG-AADALAN NA EDISYON Nobyembre 2008\nAN TORRENGBANTAYAN—PAG-AADALAN NA EDISYON Nobyembre 2008